text:
Siriýanyň demirgazyk şäheri Aleppoda bombalama kompaniýasynyň güýçlenmegi sebäpli Orsýet bu ýurtda alyp barýan hereketleri üçin Britaniýa, Fransiýa we Birleşen Ştatlar tarapyndan ýiti tankytlandy.
"Orsýetiň goldaýan we edýän işleri terrorizme garşy iş däl, wagşyçylyk" diýip, Amerikanyň Birleşen Milletler Guramasyndaky ilçisi Samanta Power Howpsuzlyk Geňeşiniň 25-nji sentýabrda geçen adatdan daşary ýygnagynda aýtdy.
"Parahat ilata zerur kömekleri ýetirmäge ýardam bermegiň deregine Orsýet bilen [Siriýanyň prezidenti Başar al-] Assad ynsanperwer kömekleri alyp barýan kerwenleri, keselhanalary, adamlary öldürmän saklamaga jan edýän kömekçileri bombalaýarlar. Bu gün Orsýetiň bu hüjümler terrorizme garşy edilýän hüjümler, öldürilýän adamlar terroristler ýa terroristler bilen duýgudaşlyk edýänler diýjekdigi şübhesiz. Bular boş gürrüňler" diýip, Power aýtdy.
Amerikanyň ilçisi sözüni dowam etdirip, Howpsuzlyk Geňeşini "kimiň jogapkärdigini batyrgaýlyk bilen aýtmaga we Orsýete biragyzdan bes et diýmäge" çagyrdy.
Ylalaşygyň bozulmagy
Birleşen Milletler Guramasynyň ýygnagy Siriýa režiminiň 275 müň ilatly gündogar Alepponyň garşysyna täze hüjüme başlandygyny yglan edeninden bir hepde soňra Britaniýanyň, Fransiýanyň we Birleşen Ştatlaryň haýyşy boýunça geçirildi.
Düýbi Britaniýada ýerleşýän Siriýanyň adam hukuklary obserwatoriýasynyň bildirmegine görä, Birleşen Ştatlar bilen Orsýetiň araçylygynda atyşyklary bes etmek boýunça gelnen bir hepdelik ylalaşyk 19-njy sentýabrda tamamlanaly bäri Aleppo şäherinde hüjümlerde parahat ilatdan azyndan 231 adam ölüpdir.
Orsýetiň ilçisi Witaliý Çurkin Siriýanyň hökümet güýçleriniň adamlara köp zyýan ýetirmän terroristleri Aleppodan çykarmaga synanyşýandygyny aýtdy. Ýöne bu bombaly hüjümlere ors güýçleriniň hem gatnaşýandygyny agzamady.
Ol atyşyklary bes etmek baradaky ylalaşygyň bozulmagyna ýaragly oppozision toparlary jogapkär etdi. Çurkin şeýle hem Günbatary özüniň goldaýan aram toparlaryny "terroristik" toparlardan aýyrmanlykda aýyplady.
“Diňe terroristleriň hüjümlerine jogap berilýär”
"Aleppoda 200 müňden gowrak adam terroristik topar ‘Al-Nusra Frontynyň’ we onuň bilen ilteşikli beýleki toparlaryň elinde zamuna öwrüldi. Bu topar aýallary we çagalary galkan edinip ulanmaga synanyşýar. Siriýanyň hökümet güýçleri Kastello we Rasmus ýollaryny we beýleki halkalaýyn ýollary howpsuzlandyrdy. Diňe terroristleriň hüjümlerine jogap berilýär, tanalýan hem tassyklanan nyşanalara ot açylýar" diýip Çurkin aýtdy.
Britaniýanyň ilçisi Matthew Rykroft Orsýetiň edýän işleri "konflikti uzalty, adamlaryň çekýän ejirini uzaltdy" diýdi.
Ol soňra hem: "Orsýetiň Siriýanyň uruş jenaýatlaryny edýän režimi bilen ýaranlyk edýändigini inkär etmek kyn" diýip, sözüniň üstüne goşdy.
Birleşen Milletler Guramasynyň Siriýa boýunça ýörite wekili Staffan de Mistura geçen hepde "alty ýyla golaý bäri Siriýada barýan bu weýrançylykly konfliktde iň ýaramaz hepde boldy" diýdi.
De Misturanyň aýtmagyna görä, söweşler güýçleneli bäri Siriýanyň iň uly şäheri bolan Aleppoda iki milliona golaý ilat suwsuzlykdan ejir çekýär.
Ol Howpsuzlyk Geňeşini duşmançylygy togtatmak we gündogar Aleppo ynsanperwer kömekleri, medisina kömeklerini we beýleki zerurlyklary ýetirmek üçin söweşlere hepdede 48 sagat ara berilmegi üçin basyş etmäge çagyrdy.


c: text/html

text: BAL SISTEMASY Hormatly agzalar saýtymyzyň bal sistemasyna üýtgeşmeler girizildi inni Forumda gowy mowzul açsaňyz +50 bal alarsyňyz (mowzuk açmazyňyzdan öň hökman saýtyň düzgünlerini okaň) eger mowzuk biziň sabtyymyzyň düzgünlerine dogry gelmeýän bolsa Administrasiýa tarapyndan pozular..Mowzuk pozulan ýadaýynda -50 bal alnar..we Täze blog ýazsaňyz hem +10 bal..pozulsa -10..eýleki formlardaky ýaly bloga komment ýazyp +1 bal alyp bolýan dällir biderek kelläňizi agyrtmaň))))))) ýakynda ýenede alýan likelarňyza repostlara göräde bal alaryňyz ýalak ederin nesip bolsa Опубликовал: Admin 27 Сент 2018 в 22:23 (2)

robotstxt: allowed

filter: keep


text:
1-nji noýabrdan başlap Türkmenistanyň ýöriteleşdirilen mekdeplerinde okuwlar tölegli bolar diýip, “Türkmenistandan alternatiw habarlar” neşiri habar berýär.
Neşiriň 25-nji oktýabrda beren maglumatynda okuw tölegleriniň başlangyç klas okuwçylar üçin 100 manat, ýokary klas okuwçylar üçin 150 manat möçberinde boljakdygy aýdylýar.
“Bu barada şu hepde welaýat bilim bölümleriniň we ýerli dolandyryş organlaryň ýygnagynda gürrüň edildi. Bu barada heniz resmi maglumat köpçülige ýetirilmedi” diýlip, neşiriň habarynda bellenilýär.
Bu maglumaty Azatlyk Radiosynyň Aşgabatdaky çeşmeleri hem tassyklaýarlar, ýöne olar şäherdäki ýöriteleşdirilen mekdepleriň aýlyk tölegleriniň anyk näçe boljakdygy barada häzirlikçe köpçülige maglumat berilmeýändigini aýdýarlar.
Aşgabatly ýazyjy we synçy Amanmyrat Bugaýew ene-atalaryň ençemesine salgylanyp, paýtagt boýunça mugt bilim berýän we iňlis dili boýunça ýöriteleşdirilen 7-nji, 16-njy hem-de 27-nji mekdepleriň 1-nji noýabrdan başlap tölegli ediljekdigini we bu baradaky jikme-jik maglumatlaryň 31-nji oktýabrda mälim ediljekdigini belleýär.
“Ata-enelere jeň edipdirler hem-de 31-i güni öýlän sagat 5-de mekdeplere gelmeli diýip aýdypdyrlar. Ata-eneler munuň sebäpleri bilen gyzyklananda, ‘Birinjiden okuw ýylynyň ikinji çärýegi başlanýar. Galyberse-de, ýöriteleşdirilen mekdepler, bulara töleg giriziljek. Şol tölegleriň möçberini aýdarys. Ýöne [onuň möçberi barada] şu wagt bize [maglumat] gelip ýetenok’ diýipdirler. Şol mekdeplerde çagasy okaýan ene-atalar bilen mekdep administrasiýasynyň ýörite şertnamasy hem baglaşyljakmyşyn hem-de şertnamada töleg hem-de onuň möçberi, haýsy wagtlar tölenmelidigi barada gürrüň ediljekmişin. Onsoň ýygnaga gelersiňiz, şonda hemme zady düşündireris diýip aýdypdyrlar” diýip, Bugaýew agzalýan mekdepde çagalary okaýan ene-atalaryň ençemesine salgylanyp gürrüň berdi.
Şol bir wagtyň özünde, ol Aşgabadyň Parahat-1 etrapçasynda ýerleşýän we “Estetika mekdebi” diýlip atlandyrylýan ýöriteleşdirilen sungat mekdebiniň öňdenem töleglidigini, ýöne häzirki wagt bu mekdepde-de okuw tölegleriniň ýokarlandyryljakdygy barada eýýäm ene-atalaryň ýekeme-ýeke duýdurylandygyny sözüniň üstüne goşdy.
“Çagalary ‘Estetika mekdebinde’ okaýan ene-atalara ‘aýyň 1-ne çenli getiriň. Öň her aýyna 12 manat töleg, indi her aýyna 75 manat çykýandygyny’ öýme-öý jaň edip aýdypdyrlar. Şeýle-de, olara noýabr, dekabr aýlary üçin tölegleriň 75 manatdan boljakdygyny, okuw ýylynyň ikinji ýarymy üçin, ýagny täze ýyldan başlap töleglere gaýtadan serediljekdigi aýdylypdyr” diýip, Bugaýew gürrüň berdi.
Azatlyk Radiosy bu mesele dogrusynda, ýokarda agzalan mekdepleriň resmileri we Türkmenistanyň Bilim ministraligi bilen habarlaşanda haýsydyr bir kommentariý almak başartmady. Türkmenistanda ýöriteleşdirilen mekdepleriň tölegli boljakdygy ýa-da olaryň tölegleriniň ýokarlandyryljakdygy barada häzirlikçe türkmen metbugatynda-da ilat köpçüligine maglumat berilmeýär.
Ýeri gelende bellesek, şu ýylyň oktýabr aýynyň 9-10-y aralygynda geçirilen Ýaşulular maslahatynda ilata indi 25 ýyla golaý wagt bäri ‘mugt’ berilýän hyzmatlar tölegli edilenden soň, çagalar baglarynyň aýlyk tölegleri paýtagtda 10 manatdan, welaýatlarda 8 manatdan 80 manada ýokarlandyryldy.
Mundan öň bolsa, has takygy iýul aýynda türkmen metbugatynda Türkmenistandaky ýokary okuw jaýlarynyň käbir fakultetlerinde okuwlaryň tölegli görnüşe geçiriljekdigi yglan edildi. Şondan soň, ýagny sentýabr aýyndan başlap paýtagtyň ýokary okuw jaýlarynyň ýarysyndan gowragynda käbir fakultetleriň okuwlary tölegli edildi.
Sözümizi jemläp aýtsak, bularyň ählisi, dünýäde energiýa serişdeleriniň bahasynyň aşaklamagy netijesinde Türkmenistanyň öz garaşsyzlygyna eýe bolany bäri iň agyr ykdysady krizisi başdan geçirýändigi aýdylýan döwre, ýagny aýlyklaryň, talyp we pensiýa haklarynyň, kömek pullarynyň gijikdirilip berilýän we bankomatlarda nagt puluň ýetmezçilik edýän mahalyna gabat geldi.


text:
Mewlüt Çawuşogly Yraga gitdi
Türkiýäniň Daşary işler ministri Mewlüt Çawuşogly resmi sapar bilen Yragyň paýtagty Bagdada gitdi
Mewlüt Çawuşogluny Halkara Bagdat howa menzilinde Yragyň Daşary işler ministrliginiň wekili Hazim Ýusuf garşylady.
Garşylamak çäresine Türkiýäniň Bagdatdaky ilçisi Fatih Ýyldyz hem gatnaşdy.
Mewlüt Çawuşogly soň bolsa hökümeti guramak wezipesi berilen Adil Abdulmehdi bilen duşşdy.
Çawuşogly we Abdulmehdi duşuşygy Bagdatdaky Ýaşyl sebitde metbugata ýapyk häsýetde geçdi.
Türkiýäniň Daşary işler ministri Mewlüt Çawuşogly, Yraga guran saparynyň çäginde Milli hikmet akymynyň lideri Ammar El-Hekim bilen hem duşuşdy.
Ýurdyň paýtagty Bagdatda geçen duşuşyk metbugat işgärlerine ýapyk häsýetde geçdi.
Daşary işler ministri Mewlüt Çawuşoglynyň Prezident Berhem Salih, Premýer ministri Haýdar el-Abadi, Mejlisiň başlygy Muhammed el-Halbusi, Bedir guramasynyň lideri Hadi el-Amiri, yrakly beýleki resmiler we türkmen jemgyýetiniň wekilleri bilen duşuşmagyna garaşylýar.


text:
NextTM hödürleýar
Halanan ýazgylar
Bölümler
Soňky jogaplar
Beýik oýlap tapyjy adyny almakdan gijä galan alym.
Bu waka 1876-njy ýylda bolupdy. Amerikaly oýlap tapyjy Elaýşa Greý bir
zady oýlap tapmagyň üstünde gije-gündiz kelle döwýärdi. Netije-de, ol maksadyna
ýetdi, öz oýlap tapan zady üçin patent aldy. Onuň açyşy tehnikada täze söz
boldy. Greýiň oýlap tapan zadynyň kömegi bilen “telegraf simi boýunça adamyň
gepleýän sesini geçirip bolýar we ses geçirilip bolandan soň, ony ýene ugradyp
bolýar. Bu oýlanyp tapylan zat biri-birini görmeýän, biri-birinden uzakda bolan
iki adamyň arasynda möhüm gepleşigi amala aşyrmak mümkin”. Patent berlen oýlap
tapmanyň manysy şondan ybaratdy. Gysgaça aýdylanda, Elaýşa Greý telefon oýlap tapypdy. Ŷöne ol eýýäm gijä
galypdy. Oňa patent berilmezden iki sagat öň edil şonuň ýaly zady oýlap
tapandygy üçin başga bir adama patent berlipdir.
Ol adam Aleksander Greýam Bell
diýen biridi. Telefon oýlap tapmagyň ähli şan-şöhraty oňa degişli boldy.


text:
Balykesirden Türkmenistana 1630 nahal eksport edildi
Türkiýäniň Tokaýçylyk we suw işleri ministrliginiň Tokaýçylyk edarasy tarapyndan Balykesir welaýatynda ýetişdirilen dürli görnüşli nahallar Türkmenistana eksport edilýär
Ministrlik tarapyndan berilen ýazmaça beýanata görä Tokaýçylyk edarasy tarapyndan Balykesir welaýatynda ýetişdirilen dürli görnüşli jemi 1630 nahal Türkmenistana iberildi.
Tokaýçylyk we suw işleri ministri Weýsel Erogly mesele bilen baglanşykly beren beýanatynda Türkiýede ýetişdirilýän nahallaryň wagtal-wagtal daşary ýurtlara iberilýändigini habar berdi.
Ministr Erogly: “Öz topraklarymyzda ýetişdiren nahallarymyzy talap gelen halatynda daşary ýurtlara eksport edýäris. Indi bolsa Türkmenistana iberen nahallarymyz doganlyk ýurdumyzyň florasyny baýlaşdyrjak agaçlaryň biri-birinden tapawutly görnüşlerinden ybarat. Bu nahallaryň ol ýerde ýurdumyzy ýatlatmagy biz üçin örän tolgundyryjy we buýsandyryjy bir ýagdaý” diýdi.


text:
„Hilli gurluşyk önümleri“ hojalyk jemgyýeti ýylda 12 million inedördül metr gipsokarton we 100 müň tonna otaglaryň bezeginde ulanylýan gury gips garyndylaryny çykarar. Lebap welaýatynyň Magdanly şäherinde ýerli telekeçiler bezeg materiallarynyň çykarmak boýunça kärhanany bina edýärler. Onuň sehleri gurluşyk materiallaryny öndürýän kärhananyň senagat zolagynda ýerleşýär. Bu ýerde güýçli depginlerde önümçilik binalary, durmuş we edara jaýlary gurulýar. Gurluşygyň iş tabşyryjysy „Hilli gurluşyk önümleri“ HJ gurluşyk meýdançasyna indiki ýylyň maý aýynda islegli önümi çykaryp başlajak kärhana üçin peçleriň, owradyjy we beýleki enjamlaryň bir bölegini getirdi.
Türkmenistanyň Senagatçylar we telekeçiler birleşmesiniň agzalary, pudaklaýyn ministrlikler we edaralar gurluşyk materiallary senagatyny ösdürmäge işjeň gatnaşýarlar. Giň möçberli şähergurluşyk maksatnamasyny we durmuş-ykdysady özgertmeleriň strategiýasyny durmuşa geçirmegiň çäklerinde ýurduň sebitleriniň ählisinde pudagyň täze edaralary gurulýar we bolanlarynyň durky täzelenilýär. Gurluşyk senagatynyň bu pudagynyň çalt depginlerde ösmeginde daşary ýurtlardan getirilýän harytlary ýurdumyzda öndürmek boýunça maksatnamasynyň ähmiýeti ulydyr, onda täze önümçilikleri döretmek ýa-da bolanlarynyň ugruny üýtgetmek göz öňünde tutulýar.
Magdanlyda gurulýan ýerli çig maldan gipsokarton we gury gips garyndylaryny çykarmak boýunça kärhana çalt depginlerde ösýän pudagyň köp görnüşli ekologiýa taýdan arassa we ýokary hilli gurluşyk materiallaryna bolan islegini ep-esli derejede kanagatlandyrmaga mümkinçilik berer.


text:
Gepleşikler
Syýasat, Ykdysadyýet we Jemgyýet Gaznasy SETA-nyň ylmy barlagçysy, ýazyjy Ahmet Ajunyň mesele boýunça synyny dykgatyňyza ýetirýäris.
Ankara Ýyldyrym Beýazyt Uniwersitetiniň Syýasy Ylymlar Fakultetiniň Dekany Professor Kudret Bülbüliň tema boýunça synyny dykgatyňyza ýetirýäris
Idlibe guralmagy ähtimal we bütin dünýäni aladalandyran harby operasiýanyň guralmagy ähtimallygynyň öňi alyndy
Ankara Ýyldyrym Beýazit uniwersitetiniň Syýasy ylymlar fakultetinin Dekany Prof. Dr. Kudret BÜLBÜL-iň mesele boýunça syny….
Türkiýe bilen Germaniýanyň arasyndaky gatnaşyklar soňky ýyllarda dartgynlaşan hem bolsa soňky aýlarda gatnaşyklar kadalaşmaga başlady
Ankara Ýyldyrym Beýazyt Uniwersitetiniň Syýasy ylymlar fakultetiniň Dekany Prof. Dr. Kudret BÜLBÜLüň mesele boýunja syny
Idlibe Russiýanyň we Eýranyň godlaw bermeginde operasiýa guramak baradaky meýilnama uzak möhletden bäri gün tertibinde
Ankara Ýyldyrym Beýazyt Uniwersitetiniň Syýasy Ylymlar Fakultetiniň Dekany Professor Kudret Bülbüliň tema boýunça synyny dykgatyňyza ýetirýäris
MİLLİ WE ÖZBOLUŞLY UÇARMANSYZ HOWA ULAGLARY WE ÝARAGLY UÇARMANSYZ HOWA ULAGLARY


text:
Sankt Peterburgda adam heläkçilikli bomba partlamasyny amala aşyrmakda güman edilýän iki adamyň kakasy Orsýetiň raýatlygyndan mahrum edildi, ol Gyrgyzystana deportasiýa ediler diýlip, Gyrgyzystanyň Daşary işler ministrligi mälim etdi.
Ministrligiň metbugat-wekili Aýmkan Kulukeýewanyň AÝ/AR-na aýtmagyna görä, Gyrgyzystanyň günorta Oş regionyndan gelip çykan etnik özbek Ahral Azimow Orsýetiň häkimiýetleriniň kararyndan habarly edildi we oňa Orsýeti mümkin boldugyndan gyssagly terk etmek tabşyryldy.
Azimowda Gyrgyzystanyň pasportunyň hem bolmagy sebäpli ol Gyrgyzystana dolanyp biler diýip, Kulukeýewa aýtdy. Ol Orsýetiň Federal howpsuzlyk gullugynyň (FSB) Azimowy Moskwada tussag edendigi barada berlen ozalky maglumatlary ret etdi.
Azimowyň iki ogly Abror we Akram hem Orsýetiň raýatlary. Olar 3-nji aprelde Sankt Peterburgyň metrosynda 16 adamyň ölümine getiren bomba partlamasy bilen baglanyşykda tussag edilen ençeme merkezi aziýalylaryň arasynda ele salyndy.
Derňewçiler partlamany amala aşyran janyndan geçen hüjümçiniň Gyrgyzystanda doglan etnik özbek Akbarjon Jalilowdygyny aýdýarlar.


text:
Türkmenistan—Eýran: medeniýetleriň gatnaşygy
Düýn Türkmenistanda her ýylda uly üstünlik bilen geçirilýän Eýran Yslam Respublikasynyň Medeniýet günleri tamamlandy
Häzirki çäre uly gyzyklanma döredip, ünsi çekmek bilen, dostlugyň hem-de hoşniýetli goňşuçylygyň uly baýramçylygyna öwrüldi, iki halkyň medeniýetiniň we sungatynyň asyrlardan bäri ýola goýlan özara baýlaşmak däplerini ösdürmek üçin täze mümkinçilikleri ýüze çykardy.
Medeniýet günleriniň maksatnamasyny dürli döredijilik çäreleri düzdi. Däp boýunça Türkmenistanyň Döwlet çeperçilik akademiýasynyň sergi zalynda geçirilýän uly çeperçilik sergisinde Demirgazyk Horasan welaýatynyň, Tähran we Töwriz şäherleriniň şekillendiriş we amaly-haşam sungatynyň häzirki zaman ussaatlarynyň täsin işleri görkezildi. Olaryň görnüşleriniň we çeperçiliginiň özboluşlylygyny daşyň we agajyň ýüzünde kaligrafik ýazuw usulynda haşamlanan ýazuwlar, gazma nagyşlanan gapyrjaklar, syrçalanan keramiki we kümüş gap-gaçlar, ajaýyp bezelen aýna önümleri, žiwopis eserleri hem-de inçe miniatýuralar, şaý-sep bezegleri, öýde dokalan önümleriň nusgalary hem-de milli tikinçilik we beýleki önümler beýan etdi. Bugdaýyň inçe sypalyndan hem-de agaç böleklerinden ýerine ýetirilen çeper suratlar, şeýle hem ýüpek matanyň ýüzünde akwarel bilen elde ýazylan şekiller—batik aýratyn ünsi çekdi.
Fotosergi hem häzirki zaman Eýrany gadymy ýadygärlikleri bilen beýan etdi. Onuň uly bölümi dürli welaýatlaryň iň gözel ýerlerinden geçýän syýahatçylyk ugurlaryna bagyşlandy. Serginiň aýratyn diwarlygy Aziýanyň köp halklarynyň ruhy gymmatlygy bolup durýan ajaýyp şahyrlaryň, alymlaryň we akyldarlaryň galamyna degişli bolan taryhy, sungaty öwrenijilik we nusgawy edebiýatyň ajaýyp eserlerini, şeýle hem poligrafiýa önümleriniň seýrek neşirlerini açyp görkezdi. Ussatlyk sapaklarynyň görkezilişi serginiň däbine öwrüldi. Onuň barşynda eýran halypalary ýaş döredijiler bilen öz tejribelerini paýlaşdylar. Türkmen we eýran aşhanasynyň naharlarynyň we süýjülikleriniň görkezilmegi iki dostlukly halkyň gadymdan gelýän hoşniýetli goňşuçylyk gatnaşyklaryny özboluşly öwüşgin bilen ýüze çykarýan häzirki serginiň aýratynlygy boldy. Görkezilen milli tagamlardan hem-de süýjüliklerden hödür edildi we oňa baha bermek mümkin boldy. Töwriz şäheriniň folklor topary däpleri gadymy eýran heňlerine we mukamlaryna baryp ýetýän aýdym-saz medeniýetini görkezdiler. Halk saz gurallarynyň owazy astynda söýgi aýdymlaryny ýerine ýetiren artistleriň çykyşlary “Türkmenistan” kinokonsert merkezinde tomaşaçylaryň mynasyp el çarpyşmalaryny döretdi. Paýtagtymyzyň Gurjak teatrynda iki ýurduň çagalar toparlarynyň bilelikdäki konserti geçirildi. Onuň Medeniýet günleriniň çäklerinde geçirilmegi iki ýurduň Liderleriniň ýaş nesli terbiýelemek meselelerine neneňsi üns berýändigine aýdyň şaýatlyk edýär. “Watan” kinokonsert merkezinde eýran filmleriniň görkezilmegi hem medeni çäräniň ajaýyp wakasy boldy. Şol filmler kinosungatyny söýüjileri täze döwrüň režissýorlarynyň iň oňat işleri bilen tanyşdyrdy. Tomaşaçylara ýurdumyzyň terjimeçileri we artistleri tarapyndan türkmen dilinde görkezmäge taýýarlanylan filmler hem hödürlenildi. Milli kinony wagyz etmekde bilelikde hyzmatdaşlyk etmegiň iki ýurduň kinematografiýaçylarynyň arasynda döredijilik alyş-çalyşlaryny ösdürmegiň möhüm alamatyna öwrülendigi bellärliklidir. Forumyň çäklerinde Eýran wekiliýetiniň agzalary Türkmenistanyň Medeniýet ministrliginde türkmen kärdeşleri bilen duşuşyk geçirdiler. Şonda ynsanperwer ulgamda özara gatnaşyklaryň geljegi ara alnyp maslahatlaşyldy. “Türkmenistan” kinokonsert merkezinde Eýranyň Medeniýet günleriniň ýapylyş dabarasy geçirilip, oňa ýurdumyzyň döredijilik intelligensiýasynyň we jemgyýetçilik guramalarynyň, Türkmenistanda resmi taýdan bellenilen diplomatik wekilhanalarynyň, köpçülikleýin habar beriş serişdeleriniň wekilleri hem-de köpsanly sungaty söýüjiler gatnaşdylar. Bu ýere ýygnananlar şu ulgamda milli medeniýetleri ösdürmäge ýardam berýän köptaraply ynsanperwer hyzmatdaşlyk hem-de netijeli özara gatnaşyk etmek syýasatyny alyp barýandyklary üçin hormatly Prezidentimiz Gurbanguly Berdimuhamedowa hem-de Eýran Yslam Respublikasynyň Prezidenti Hasan Ruhana tüýs ýürekden hoşallyk bildirdiler. Bilelikdäki konsert dostluk baýramçylygynyň jemlenmesine öwrüldi. Ol sahnada iki ýurduň estrada artistlerini, halk eserlerini meşhur ýerine ýetirijileri, folklor tans toparlaryny birleşdirdi. Döredijilik forumy türkmenistanlylara Eýranyň baý medeniýeti hem-de häzirki zaman sungatynyň ösüşiniň ýagdaýlary barada bilmäge, ýurdumyzyň myhmanlaryna bolsa paýtagtymyzyň gözel ýerleri, Türkmen halysynyň milli muzeýiniň, Türkmen döwlet medeniýet merkeziniň Döwlet muzeýiniň täsin gymmatlyklary we Türkmenistanyň taryhynyň ýadygärlikleri bilen tanyşmaga mümkinçilik berdi. (TDH)


text:
Janyna kast etmekden ýüz öwrüp KFC-ni guran Adam Colonel Sandersiň hekaýasy
Dünýäniň iň meşhur Fast Food markasynyň biri bolan Kentucky Fried Chickeniň logosyndaky adam kim diýip hiç gyzyklandyňyzmy? KFC-ni guran bu geçi sakgally we äýnekli adam : Colonel Harland Sanders. Özi näçe gezek ýykylsada, ýerinden turmanyny başaran we arzuwlaryna ýeten başarjaň telekeçi.
Colonel Harland David Sanders, 1890-njy ýylda Indianada eneden dogulýar. 5 ýaşynda kakasyny ýitiren Sanders, ejesi işlemeli bolanlygy üçin 5 ýaşynda öz jigilerine seredip başlaýar.
KFC-niň düýbüni tutan aşçylyk ukyby, jigilerine nahar bişirip bermegi bilen başlaýar.
10 ýaşynda işlemäge başlan Sanders, 16 ýaşynda mekdebi taşlaýar we 17 ýaşyna gelende 4 sany dürli işlerden çykarylýar. Ejesi toý edeninden soň öweý kakasy bilen düşünişip bilmänligi üçin öýünden gidýär we pasportynda doglan ýylyny üýtgedip Amerikan goşunyna goşulýar.
Azyrak wagtdan soň goşundan hem kowulýar.
Colonel Sanders, 18 ýaşynda Josephine King bilen toý edýär. 22 ýaşynda çenli demir ýol mezillerinde prowodnik bolup işleýär, ýöne ol ýerdenem kowulanyndan soň aýaly çagalaryny alyp gidip ony taşlaýar.
Colonel we Josephiniň 3 çagasy bardy ýöne ogly uzak ýaşamady. Colonel gaty gyn günleri başdan geçirýädi.
Köp wagtlap birnäçe işlerde işledi, ýöne hiç birinde başarjaň bolup bilmedi. Bu sebäpläm janyna kast etmänini ýüregine döwüpdi. Bu zatlary oýlanyp otyrka, özüniň bir temada ökdedigi ýadyna düşdi: nahar etmek!
Mundan soň, dükan açmaga karar berýär.
Tennesseeň ýakynlaryndaky Corbin şäherinde bir ýangyç guýulýan ýeriň ýanynda ilkinji KFC dükanyny açýar. Özüniň taýýarlan şerbeti bilen gowurylan towuk satmaga başlaýar we Sandersiň menýulary gysga wagtyň içinde alyjylary tarapyndan halanylýar.
Alyjylaryna has gowy hyzmat edip bilmek üçin ýangyn guýulýan ýeriň garşysyndan kafe açýar. Ady gysga wagtyň içinde bütin welaýatda eşidilýär we oňa “Albaý” lakamyny dakýarlar.
Colonel Sandersiň bu üstünligäm köp wagta gitmeýär. Sandersiň hyzmat berýän , herkimiň gelip geçýän kafesi , täze gurulýän köçe sebäpli adamlar gelip-gidip bilenokdy we elýeterli däldi.
Sandersiň alyjylary azalýar we soňunda bergilerini berip bilmek üçin ähli zadyny satmaly bolýar. 66 ýaşynda pulsuz galypdy, ýöne näme bolsada pes etjek däldi!
Sandersiň elinde diňe pensiýasy bardy. We towuklaryny satyp biljek bir ýer gözleýärdi. Maşyny bilen Amerikadaky 1008 sany restorany gezýär we hiç birisi kabul etmeýär. Ahyry 1009 –njy restorana öz teklibini kabul etdirmänini başarýar. Ahyry öz maksadyna ýetipdi.
Satylýan her towugyna prosent alýan Sandersiň towuklary alyjylary tarapyndan gaty halanylýardy. Zakazlary gün günden köpleýärdi we Sanders, Amerikanyň çar tarpyndaky ýüzlerçe restorana Franchise berýär. Maksadyna giç bolsada ýetipdi.
KFC-niň tanalyp , ulalmasy bilen, Albaý Sanders, firmanyň logosynda suratynyň goýulmagyy şerti bilen firmasyny 2 milýon dollara John Brown Jr.-a satýar. Firmanyň logosyndaky suraty üçinem ýylda 250.000 dollar tölenmeli edilýär.
90 ýaşynda ýogalan Albaý Sanders, başdan geçiren kynçylyklary seretmezden gurup giden KFC firmasy şu wagt 115 ýurtda , 19.000-den köp ýerde hyzmat berýän , dünýäde iň köp söýülýän fast-food markalaryň biri.
Temany Ýapon atasözi bilen gutarmak isleýärin:
Ýedi gezek ýykylsaňam, sekinji gezek aýaga gal
Sebäbi 60 ýaşynda näçe gezek şowsuzlyga duş gelseňizem , ýeriňizden turyp üstünlige ýetip bilersiňiz.
Ünsüňizi çekip biler: Has gowy öwrenmek üçin S.O.D.G.A usuly


text:
Şu gün hormatly Prezidentimiz Gurbanguly Berdimuhamedow täjik paýtagtynda geçirilýän “Durnukly ösüş üçin suw ” atly ýokary derejeli halkara maslahatyna gatnaşmagynyň çäklerinde Täjigistan Respublikasynyň Prezidenti Emomali Rahmon bilen duşuşdy.
Dostlukly döwletleriň baştutanlary birek-birek bilen mähirli görşüp, ýene-de duşuşmak hem-de özara söhbetdeşlikde ikitaraplaýyn, şol sanda halkara guramalarynyň çäklerinde gatnaşyklaryň geljegini ara alyp maslahatlaşmak mümkinçiligine kanagatlanma bildirdiler.
Türkmen Lideri häzirki halkara forumyň guralandygy üçin Täjigistanyň Prezidentine minnetdarlyk bildirip, dünýäniň halklaryny jebisleşdirmek işinde hem-de oňa gatnaşýan ýurtlaryň işewür gatnaşyklaryny ösdürmekde çäräniň ähmiýetini nygtady.
Prezidentler Gurbanguly Berdimuhamedow we Emomali Rahmon ählumumy gün tertibiniň strategik meseleleri babatda garaýyşlaryň ýakyndygyny belläp, energetika howpsuzlygyny üpjün etmek boýunça hyzmatdaşlygy çuňlaşdyrmagyň, howanyň üýtgemegi, suw serişdelerini aýawly peýdalanmak, daşky gurşawy goramak we beýlekiler ýaly, wajyp ekologiýa meseleleriniň çözülmeginde tagallalaryň birleşdirilmeginde hyzmatdaşlygy çuňlaşdyrmagyň möhümdigini nygtadylar.
Täjigistanyň Baştutany suwdan oýlanyşykly peýdalanmak meseleleri boýunça türkmen Lideriniň öňe sürýän halkara başlangyçlaryna ýokary baha berdi.
Duşuşygyň barşynda iki ýurduň Prezidentleri doganlyk halklaryň taryhy, medeni hem-de ruhy umumylygyna daýanýan döwletara gatnaşyklarynyň derejesine we ösüş depginlerine ýokary baha berdiler.
Döwlet Baştutanlary iki ýurduň mümkinçiliklerini nazara almak bilen, netijeli gatnaşyk etmegiň ileri tutulýan ugurlaryny anyklaşdyryp, türkmen-täjik hyzmatdaşlygynyň giň gerimleri boýunça pikir alyşdylar hem-de netijeli gatnaşyklary diwersifikasiýalaşdyrmak üçin mümkinçilikleri ara alyp maslahatlaşdylar.
Döwlet Baştutanlary ulag ulgamynda gatnaşyklaryň işjeňleşdirilmegine aýratyn üns berip, şunda Aziýa halkara demirýol geçelgesiniň iri taslamasynyň durmuşa geçirilmeginiň kuwwatly itergi berjekdigi aýdyldy. Hormatly Prezidentimiz Gurbanguly Berdimuhamedowyň nygtaýşy ýaly, Beýik Ýüpek ýoluny täzeden dikeldýän bu polat ýol diňe iki dostlukly ýurtlaryň we olaryň halklarynyň bähbitlerine däl, eýsem, özara bähbitli sebit we halkara hyzmatdaşlygyny ösdürmegiň, ählumumy abadançylygyň maksatlaryna hyzmat etmegine gönükdirilendir.
Taraplar ýakynda Türkmenbaşy şäherinde ulanmaga berlen Halkara deňiz portunyň hem ähmiýetini bellediler. Ol Türkmenistanyň üstaşyr-ulag mümkinçiligini berkitmek bilen birlikde, sebitdäki deňze çykalgasy bolmadyk ýurtlara täze mümkinçilikleri açýar.
Duşuşygyň ahyrynda Prezidentler Gurbanguly Berdimuhamedow we Emomali Rahmon öz döwletleriniň däp bolan dostluk we hoşniýetli goňşuçylyk gatnaşyklaryna ygrarlydygyny ýene-de bir gezek tassyklap, Türkmenistanyň hem-de Täjigistanyň doganlyk halklaryna bagtyýarlyk, parahatçylyk we abadançylyk baradaky arzuwlaryny aýtdylar.


text:
Owganystandaky çagalaryň tas 3.7 milliony, dowam edýän konflikt, garyplyk, gyzlara garşy ulanylýan kemsitme zerarly, mekbebe gatnap bilmeýär diýip, BMG-niň çagalar gaznasy (UNICEF) aýdýar.
Bu sanlar, mekdepden daşardaky çagalar baradaky Global inisiatiwanyň çäginde, 2-nji iýunça çap edilen hasabatda getirilýär we ýedi ýaşdan 17 ýaş aralygyndaky owgan çagalarynyň tas ýarysynyň mekdepde sapak almak mümkinçiliginden mahrumdygyny görkezýär.
Şeýle-de bu sanlar, geçirilen barlaglaryň tassyklamagyna görä, mekdepden daşarda galýan çagalaryň möçberiniň 2002-nji ýyldan bäri ilkinji gezek köpelendigini görkezýär.
Hasabatda aýdylmagyna görä, gyzlaryň erjellik bilen kemsidilmegi mekdebe gatnaýan çagalaryň az bolmagyndaky esasy faktorlaryň biri bolup durýar.
Okuwdan mahrum bolýan çaglaryň 60 prosentini gyzlar düzýär. Kandahar, Helmand, Wardak, Paktika, Zabul, Oruzgan welaýatlaryna gyzlaryň 85 prosente golaýy mekdebe gatnamaýar.


text:
Özbegistan bilen Täjigistan 20 ýyl ozal serhetlerine goýlan minalary saplaýar
Mina saplaýyş işleri Täjigistanyň Panžikent we Özbegistanyň Samarkand şäherleriniň arasynda geçirilýär
Täjigistanyň Serhetleri goramak bileleşiginiň metbugat geňeşçisi Muhammed Ulughojaýew metbugata beren beýanatynda Özbegistanyň Täjigistan bilen serhetde mina saplaýyş işlerine başlandygyny mälim etdi.
Beýanatda bilelikdäki iş toparynyň mina saplaýyş işleriniň Täjigistanyň Panžikent we Özbegistanyň Samarkand şäherleriniň arasynda geçirilýändigi nygtaldy.
Mina saplaýyş işleriniň başlamagynyň ähmiýetini nygtan Ulughojaýew mina saplaýyş işleriniň 2019-njy ýylyň ahyryna çenli tamamlanmagynyň göz öňünde tutulýandygyny nygtady.
Özbegistanyň Prezidenti Şawkat Mirziýoýew bilen Täjigistanyň Prezidenti İmomali Rahman mart aýynda serhediň minadan saplanmagy barada şertnama baglaşypdy.


text:
Prezident Erdogan rus lideri Putin bilen telefon arkaly söhbetdeşlik geçirdi
Iki lider telefon söhbetdeşliginde özara we sebitara meseleleri seljerdi
Prezident R. T. Erdogan Russiýanyň Prezidenti Wladimir Putin bilen telefon arkaly söhbetdeşlik geçirdi.
Baýburt welaýatyna guran iş saparynyň çäginde rus lideri bilen telefon arkaly söhbetdeşlik geçiren Prezident Erdogan özara we sebitara meseleleri seljerdi.
Türkiýe bilen Russiýanyň arasyndaky ykdysady we söwda gatnaşyklarynyň gün saýyn ösmegine, goranyş senagaty we energetika ýaly ugurlarda hyzmatdaşlygyň dowam etmegine hoşallyk bildiren iki lider, Siriýa krizisinde we Astana etabynda ýetilen soňky sepgit barada hem pikir alyşdy.


text:
Üns ber! Biziň saýtymyzyň esasy maksady Siziň saglyk babatdaky gözýetimiňizi giňeltmekdir. Şonuň üçin-de, saýtyň sahypalarynda berilýän maglumatlaryň esasynda öz-özüňi bejermek maslahat berilmeýär. Öz-özüňi bejermeklik düýpli kynçylyklara uçradyp, janyňyza howp salmagy ähtimal. Lukmanlar saýtyň üsti bilen size bejeriş berip bilenoklar. Lukmanlaryň jogaplary, makalalar, jemgyýetçiligiň teswirleri diňe maslahat hökmünde kabul edilmeli.
ISLENILMEDIK GÖWRELILIK
Gadyrly okyjy!
Aýalyň aýbaşy halkasy (aýbaşynyň birinji gününden indiki aýbaşynyň birinji gününi öz içine alýar) iki döwürden ybarat bolup, onuň dowamlylygy 21-35 güne (her aýalda dürli-dürli) barabardyr.
Aýbaşy halkasynyň ortasynda ýumurtgalyklarda aýallyk öýjükleri emele gelip, olar 48-72 sagat tohumlanmak ukybyny saklaýandyr. Spermatazoidler (erkeklik jyns öýjügi) hem aýal jyns ýollarynda şonça wagtlap öz işjeňligini saklaýar. Şu maglumatlara esaslansaň, 28 günlik aýbaşy halkasynyň 10-16-njy günler aralygy göwreliligiň galmagy üçin oňaýly wagtdyr.
30 günlik aýbaşy halkasynda 12-17-nji günler aralygynda çaga galmak üçin şertler döreýändir.
Aýalyň jyns agzalaryndan köp, şepbeşik, ak nemiň gelmegi, göni içegede temperaturanyň 37ºС-den ýokary galmagy (gyzgynlyk ölçegi bilen ölçelýär) aýallyk öýjükleriniň emele gelip, göwreliligiň galyp biljekdiginden habar berýändir. Şol günler islenilmedik göwreliligiň öňüni alar ýaly serişdeleri ulanmalydyr.
Aýbaşy halkasynyň dowamlylygyna baglylykda göwrelligiň galyp biljek günlerini Knaus-Ogunonyň kalendarynyň kömegi bilen kesgitläp bolar. Ol kalendaryň ulanyş düzgüni barada maglumaty ginekolog lukmanyňyz berip biler.
Saýtyň lukmany.
- 9670 gezek okalan
-
Teswirler (13)
-


text:
Türkiýäniň we Ýewraziýanyň gün tertibi
Özbek lideriniň Türkiýä guran resmi sapary we Türkiýe-Özbegistan gatnaşyklary
Geçen hepde Özbegistanyň Prezidenti Şawkat Mirziýoýew Türkiýede saparda boldy. Biz hem synymyzyň bu günki sanynda Özbek lideriniň Türkiýä guran resmi sapary we Türkiýe-Özbegistan gatnaşyklary hakynda maglumat bermekçi.
Atatürk uniwersitetiniň Halkara gatnaşyklar bölüminiň asisenti Jemil Dogaç Ipegiň mesele hakyndaky analizini dykgatyňyza ýetirýäris.
Özbegistanyň Prezident Şawkat Mirziýoýew 2017-nji ýylyň oktýabr aýynyň 25-27-si aralygynda Türkiýede saparda boldy. Mirziýoýew 18 ýyl soň Türkiýede saparda bolan Özbek prezidenti boldy.
Özbegisandan 18 ýyl soň prezident derejesinde guralan ilkinji sapar iki ýurduň arasyndaky gatnaşyklaryň öňümizdäki döwürde has-da pugtalanjakdygyny görkezýär. Soňky 1 ýyldan bäri aktiw daşary syýasat alyp barýan Mirziýoýewiň Türkiýe-Özbegistan gatnaşyklaryna uly ähmiýet berýändigini aýdyp bileris. Hünärmenler hem Türkiýe bilen Özbegistanyn arasyndaky gatnaşyklaryň ähli taraplaýyn pugtalanjakdygyny nygtaýar.
Türkiýe 1991-nji ýylda Özbegistanyň garaşsyzlygyny ilkinjileriň hatarynda ykrar etdi. Şol sebäpli iki ýurduň arasyndaky gatnaşyklar çalt depginde ösdi. 2005-nji ýylda Özbegistanda başdan geçirlen Andijan wakalary sebäpli BMG-nyň Baş Assambleýasynda geçirlen sese goýulşykda Türkiýe Özbegistana garşy ses berdi. Şol sebäpli 1991-nji ýylda başlan gatnaşyklar 2005-nji ýyldan soň pese gaçmaga başlady. Mirziýoýewiň guran sapary gatnaşyklaryň ýaňadandan güýçlenmegine itergi berer. Birnäçe aý ozal Samarkantda bolan duşuşykda Erdoganyň aýdan “gatnaşyklarda täze sahypa açmak”, Mirziýoýewiň hem “boş gürrüňleriň däl hyzmatdaşlyk etmegiň wagty” diýen sözleri Mirziýoýewiň Ankara guran sapary bilen uly ähmiýet gazandy.
Iki ýurduň liderleri geljek ýylyň başynda Özbegistan-Türkiýe maýa goýum forumynyň we Bilelikdäki ykdysady komissiýanyň maslahatynyň geçirilmegi meselesinde ylalaşyk gazanandyklaryny mälim etdi.
Özbegistan taryhy baglary sebäpli Türkiýä has ýakyn ýurt. Bu sapar bilen iki ýurduň arasyndaky gatnaşyklaryň ähli taraplaýyn ösmegine garaşylýar. Türkiýe bilen Özbegistanyň arasynda tekstil, saglygy goraýyş, syýahatçylyk, ykdsadyýet we deriçilik pudagynyň başda durmagynda terrora garşy göreşi hem öz içine alýan howpsyzlyk taýdan edilýän gatnaşyklar çalt depginde öser. Elbetde şol gatnaşyklar jemgyýetçilik guramalary, köpçülikleýin habar beriş serişdeleri we ylmy guramalar tarapyndan hem goldanmaly. Gazagystandaky Türkiýe-Gazagystan Ahmet Ýasawy uniwersiteti ýaly Türkiýe-Özbegistan uniwersitetiniň açylmagy has peýdaly bolar. Biri Stambulda beýlekisi Samarkantda boljak “Türkiýe-Özbegistan Ulug beg uniwersiteti Türkiýe bilen Özbegistanyň arasyndaky taryhy gatnaşyklaryň ösmeginde uly rol oýnar.
Özbegistan ýerlişişi we ilaty taýdan Ýewraziýanyň esasy ýurtlaryndan biridir. Özbegistan bilen gatnaşyk etmezden Türkistanda bolmak gaty kyn. Geljekde Özbegistan bu özbouşlylygy sebäpli halkara we sebitara derejesinde has täsirli ýurt bolar.
Mirziýoýew prezidentliginiň ilkinji ýyllarynda halkyň sosial kynçylyklaryny çözmek we goňşy ýurtlar bilen edýän ykdysady gatnaşyklaryny ösdürmäge uly ähmiýet berip biler. Mirziýoýew daşary syýasatda goňşy türki dilli döwletler bilen ýakyndan gatnaşyk eder. Mirzioýewiň Özbegistanyň prezidenti hökmünde ilkinji daşary ýurt saparyny Russiýa guramagy bolsa Russiýa-Özbegistan gatnaşyklarynyn esasan-da ykdysady gatdan pajarlap ösjekdigini görkezýär.
Mirziýoýew döwri Özbegistan üçin täze başlangyç bolar. Kerimow Türk geňeşiniň başda durmagynda sebitara hyzmatdaşlyk guramalaryndan çetde durmagy saýlap aldy. Şol syýasatyň üýtgemegi sebitdäki aktýorlaryň we Özbegistanyň uly girdeji gazanmagy taýdan bähbitli bolup biler. Özbegistanyň nagt pul ýetmezçiligini we energetika taýdan käbir kynçylyklary başdan geçirýändigini bilýäris. Şuňa meňzeş kynçylyklaryň ortadan aýrylmagynda Türk geňeşi ýaly sebitara guramalara agza bolmak uly rol oýnar.
Mirziýoýew Yslam Kerimow döwründe 13 ýyl Özbegistanyň Premýer ministri wezipesini ýerine ýetirdi, ýagny Mirziýoýew şol bir wagtda Kerimow hökümetiniň agzasy. Şol sebäpli birden üýtgemek beýle aňsat bolmaz. Emma Mirziýoýew ýurdunyny we sebiti ýakyndan tanaýar. Bu meselede has terjibeli. Geljekde Özbegistanyň Türk geňeşi bilen edýän gatnaşyklaryny ösdürmegi hem Özbegistan hem-de sebit ýurtlary üçin has bähbitli bolar.


text:
Kreml Orsýetiň Çeçenistan regionynyň lideri Ramzan Kadyrowyň çekilmeginiň mümkinçiligi barada dynç günleri eden çykyşyna garamazdan wezipesinde galjakdygyny aýtdy.
41 ýaşly Kadyrow 26-njy noýabrda “Rossiýa 1” döwlet telekanalynda görkezilen interwýusynda özüniň wezipeden çekilmegi üçin wagtyň gelendigini aýtdy.
Emma Kremliň metbugat wekili Dmitriý Peskow Kadyrowyň Orsýetiň prezidenti Wladimir Putine wepaly bolmagynda galýandygyny we “ýurduň prezidentiniň soran islendik wezipede işläp” biljegini 27-nji noýabrda žurnalistlere aýtdy.
“Ol [Çeçnýa] respublikasynyň häzirki baştutany bolmagynda galýar” diýip, Peskow aýtdy we wezipeden çekilmegiň onuň “arzuwy” bolandygyny belledi.
Putin Kadyrowy Çeçenistan regionynyň administrasiýasyna ýolbaşçy wezipesine 2007-nji ýylyň fewral aýynda belläpdi. 2011-nji ýylyň mart aýynda Çeçenistanyň parlamenti onuň wezipä bellenmegini tassyklapdy. 2016-njy ýylyň sentýabr aýynda Kadyrow wezipä indiki bäş ýyllyk möhlet bilen saýlanypdy.


text:
Braýan Koks: özge planetalylar ýok, bu älemde biz ýeke-täk
Biologiki ýagdaý, ýagny Ýerde akylly durmuşyň döremegi tötänlikdir, ýene başga älemde şeýle zatlaryň gaýtalanýandygy gümanadyr diýipprofessor Braýan Koks belläp geçýär.
Iňlis fizigi Braýan Koks “Adamzadyň gudrat bilen döremegi iki sany öjügiň bir öýjüge birleşmesi arkaly dörändir, ýagny bu galaktikada ýekeje tehnologik ösen siwilizasiýa bar – biziňki. Biz ýeke-täkdiris” diýip aýdýar.
Akyla sygmaýan zat. Ýaşaýyş bolaýjak başga-da milliardlarça planetalar bar ahyryn. Daily Mail gazeti professoryň sözlerini sitirleýär – emma biz bir zatdan ägä bolmalydyrys, planetamyzyň taryhynyň görkezişi ýaly, bir öýjükli ýaşaýyşdan çylşyrymla geçmeklik hem mümkindir.
Koks ikinji bir tötänligi meteoritiň gaçmagy diýýär, ýagny dinozawrlaryň ýok bolmagy hem-de adamlaryň esasy bolup galmagydyr.
Biz hemme güýç bilen bu zatlaryň nädip şeýle bolanlygyny bilesimiz gelýär.
Prinston uniwersitetiniň alymlary, adamlaryň başga planeta haýwanlaryň deregine, ösümlik gözläp tapjakdyklaryna mümkinçilikleriniň uludygyny nygtaýar. Olar başga planetalardan hlorofiliň yzlaryny gözlemeklini, onuň ösümliklere gün şöhlesiniň energiýa öwrülmeginde kömek edýändigini maslahat berýärler. Aýtmaklaryna görä, bu ýagdaýy NASA teleskopynyň kömegi bilen geljekde edip boljakdygyna güwä geçýärler.
Astrofizikler, adamlaryň başga planetadan suwuň, kislorodyň we hlorofiliň yzlaryny tapmaklyga mümkinçilikleriň bardygyny aýtýarlar. NASA maglumatlaryna görä, biziň galaktikamyzda millionlarça älemiň bolup, olarda ýaşaýyş hem bolmagy mümkin. Agentlik başga planetalarda ýaşaýyş bardygyny geljekki 20 ýylyň içinde tapjakdygyny umyt edýär.


text:
Rus sportunda dopingiň orny hakynda ýaýradylan aýratyn ähmiýetli hasabatyň awtory Orsýetde döwlet özüniň dopinge gatyşygyny inkär etmegini dowam etmek bilen has agyr jezalara töwekgellik edýär diýdi.
Dopine garşy bütindünýä agentliginiň (WADA) derňewçisi Riçard MakLaren 28-nji noýabrda Gollandiýada geçirilen sport konferensiýasynda, Orsýetiň fewral aýynda Günorta Koreýanyň Pýongçang şäherinde geçiriljek Gyşky Oýunlara gatnaşdyrylyp-gatnaşdyrylmazlygy barada Halkara Olimpik komitetiň üstünmizdäki hepde aljak kararynyň öňýany žurnalistleriň öňünde eden çykyşynda, ‘Orsýet hatarly oýna baş goşýar’ diýdi.
“Siz näçe boýun towlamagy dowam etseňiz şonça-da özüňize garşy giriziljek gadagançylyklaryň badyny güýçlendirersiňiz” diýip, MakLaren aýtdy.
Prezident Putinden başlap, ähli rus resmileri öz sportsmenleriniň doping ulanmagyna döwletiň gatnaşmagy barada öňe sürülýän maglumatlary ret edýärler. Bu ýagdaý Orsýetiň onlarça sportsmeniniň soňky iki ýylda sport çärelerinden çetleşdirilmegine getirdi.
Putin geçen aý eden çykyşynda bu aýyplamalaryň 2018-nji ýylda geçiriljek prezidentlik saýlawlarynda öz kandidaturysyna zyýan ýetirmek üçin, Birleşen Ştatlary tarapyndan guramalalaşdyrylandygyny ýaňzytdy.
Putin täzeden saýlanmak üçin öz dalaşgärligini heniz resmi ýagdaýda yglan etmedigem bolsa, onuň prezidentlige dalaş etjegine we ýeňiş gazanjagyna garaşylýar.
Orsýetde dopingiň roly barada 2016-njy ýylyň iýul we dekabr aýlarynda çap edilen agramly iki hasabatyň awtory Mak Laren Putiniň Birleşen Ştatlar barada aýdan gürrüňlerine parhsyz garap, “ol gürrüňleriň jany ýok, sebäbi bu iş bir ýyldan gowrak wagt mundan ozal taýýarlanyldy” diýdi.
MakLareniň eden çykyşy orsýetli prokurorlaryň doping dawasynda esasy jogapkäriň Moskwanyň derman barlaglary laboratoriýasynyň ozalky başlygy Grigoriý Rodçenkowdygyny gaýtalap, ony aýyplamaklarynyň ertesi gününe gabat geldi.
Rodçenkow häkimiýetleriň aýybyny açyp syrlaryny paş etdi we soňra Birleşen Ştatlara gaçyp bardy. Ol o ýerde bukulyp ýaşaýar. MakLaren Rodçenkowyň aýdan köp sanly aýyplamalaryny öz hasabatynda tassyklady.
Ýöne rus häkimiýetleri “eger-de MakLareniň aýdyşy ýaly kimdir biri sportsmenlere derman berip barlag analizleriniň netijelerini manipulýasiýa eden bolsa, muny eden Rodçenkowyň hut özi, başga döwlet resmisi däl” diýýärler.
MakLaren bu aýdylýanlara jogap berende, wezipede işlän döwründe doping hereketlerine baş goşandygyny boýun alan Rodçenkow şeýle möhüm meselede ýalan sözläp Birleşen Ştatlardan kowulmaga razy bolmaz diýip pikir edýändigini aýtdy.
“Meniň pikirimçe, onuň häziriki ýagdaýynda ýalan sözlemegi oňa örän howpy bolar diýip pikir edýärin” diýip, MakLaren belledi.
Ýazan raportlarynda MakLaren Orsýetiň Sport ministrliginiň hem-de FSB-niň howpsuzlyk gulluklarynyň dopingiň döwlet derejesinde ulanylmagyna we munuň ýaşyrylmagyna gatyşandyklaryny aýdýar. MakLaren 2014-nji ýylda Soçide geçirilen Gyşky Oýunlarda agzalýan agentlikleriň düzümi dermanly peşew analizleriniň ýerini arassa analizler bilen çalşyrandygyny aýdýar.


text:
Şu gün hormatly Prezidentimiz Gurbanguly Berdimuhamedow paýtagtymyzda we ýurdumyzyň welaýatlarynda durmuş-ykdysady, ulag-aragatnaşyk we beýleki degişli düzümleri mundan beýläk-de döwrebaplaşdyrmaga hem-de ösdürmäge gönükdirilip durmuşa geçirilýän toplumlaýyn özgertmeler maksatnamalary bilen baglylykda işlenip taýýarlanylan gurluşyk taslamalary bilen tanyşdy.
Ýurdumyzda bolup geçýän düýpli özgertmeleriň öň hatarynda barýan ak mermerli Aşgabat özüniň ajaýyp binagärlik gurluşy bilen haýran galdyrýar. Soňky ýyllarda paýtagtymyz onlarça nusgalyk binalara we desgalara, şol sanda iri ýaşaýyş toplumlaryna beslendi. Milli Liderimiziň täzeçillik strategiýasyna baglylykda, sazlaşykly ösýän türkmen paýtagty şäherde ýaşamagyň döwrebap we ähli amatlyklary bolan köpugurly nusgasyny özünde jemleýär.
Şunuň bilen baglylykda, häzirki wagtda şular ýaly giň möçberli özgertmeleriň Türkmenistanyň ähli sebitlerinde, şäherlerinde we obalarynda giňden ýaýbaňlandyrylandygyny aýratyn bellemek gerek. Bu meseleler baş maksady ýurdumyzyň gülläp ösdürilmeginden, halkyň durmuş derejesiniň we hiliniň yzygiderli ýokarlandyrylmagyndan ybarat bolan döwlet syýasatynyň başyny başlan hormatly Prezidentimiz Gurbanguly Berdimuhamedowyň hemişe üns merkezinde durýar.
Ir bilen döwlet Baştutanymyz tanyşdyryş çäresiniň geçirilýän ýerine geldi. Bu ýerde geljekki desgalar hakynda doly maglumat berýän taslamalar we çyzgylar goýlupdyr.
Bu ýerde milli Liderimizi Mejlisiň Başlygy, Ministrler Kabinetiniň Başlygynyň orunbasarlary, harby we hukuk goraýjy edaralaryň ýolbaşçylary garşyladylar.
Wise-premýer D.Amangeldiýew döwlet Baştutanymyzy ilki bilen “Nusaý” myhmanhanasynyň ikinji nobatdakysynyň gurluşygynyň taslamasy bilen tanyşdyrdy. 5 gatly täze myhmanhanalar toplumynda otaglaryň 134-si, şol sanda aňrybaş amatly we VIP otaglary ýerleşdiriler. Restoranlar, toý mekany, maslahatlar zaly, fitnes merkezi, suwda ýüzülýän howuz, gözellik salony, sowgatlyk dükany hem myhmanlaryň hyzmatynda bolar. Täze desga myhmanhananyň baş binasy bilen birleşdiriler.
Şeýle hem milli Liderimiz Gurbanguly Berdimuhamedowyň garamagyna köpugurly işewürlik merkezli, ýanaşyk çäkleri abadanlaşdyrylan ajaýyp “Garagum” myhmanhanasynyň taslamasynyň dürli görnüşleri hödürlenildi. Onuň gurluşygy üçin A.Nyýazow şaýoly bilen Hoja Ahmet Ýasawy köçesiniň demirgazyk-gündogar tarapynda ýer bölegi berler. Täze myhmanhanada ähli amatlyklary bolan otaglar myhmanlaryň ygtyýarynda bolar.
Paýtagtymyzyň myhmanhanalarynyň üstüni ýetirjek bu toplumyň çäginde 500 orunlyk toý mekanyny, sport zolagyny, çagalar üçin oýun meýdançasyny, üsti ýapyk awtoduralgany, degişli tehniki gulluklar üçin desgalary ýerleşdirmek göz öňünde tutulýar. Özboluşly çözgütler myhmanhananyň binagärlik keşbini tapawutlandyryp, olarda milli binagärligiň gadymy däpleri, Türkmenistanyň dünýä belli taryhy-medeni ýadygärlikleriniň keşbi hem-de Garagum çöli ýaly tebigy gözellikler öz beýanyny tapar.
Milli Liderimiz görkezilen taslamalar bilen içgin tanşyp, olar babatynda birnäçe bellikleri we maslahatlary aýtdy. Hormatly Prezidentimiz Gurbanguly Berdimuhamedowyň belleýşi ýaly, Bitarap Türkmenistanyň parahatçylyk söýüjilikli, oňyn daşary syýasat ugry, yklymüsti ýollaryň strategiki taýdan ähmiýetli çatrygynda ýerleşmegi sebit we halkara hyzmatdaşlygynyň ykrar edilen merkezi hökmünde ata Watanymyzyň abraýynyň pugtalandyrylmagyna ýardam berýär.
Häzirki döwürde ýurdumyz dürli ugurlarda döredijilikli başlangyçlary öňe sürýär, Beýik Ýüpek ýolunyň gaýtadan dikeldilmegine işjeň gatnaşýar, bu ýoluň möhüm bölegi köp asyrlar mundan ozal türkmen topragynyň üstünden geçipdir. Bularyň ählisi ýurdumyza gelýän daşary ýurtly myhmanlaryň yzygiderli artmagyny şertlendirýär diýip, döwlet Baştutanymyz myhmanhana işewürliginde bar bolan mümkinçilikleri netijeli peýdalanmak maksady bilen, iň gowy dünýä tejribesini hem-de öňdebaryjy işläp taýýarlamalary işjeň çekmegiň zerurdygyny nygtady.
Milli Liderimiz “Nusaý” myhmanhanasynyň ikinji tapgyrynyň gurluşygynyň taslamasyny makullap, “Garagum” köpugurly işewürlik merkezli myhmanhanasynyň taslamasyny gutarnykly işlemegi tabşyryp, bu desgalaryň halkara ülňülerine doly laýyk gelmelidigini belledi. Täze desgalaryň daşky we içki bezegi içgin seljerilmelidir, şunda binagärlik çözgütleri reňk aýratynlyklary hem-de olaryň içki bezegi göz öňünde tutulmalydyr, milli bezeg aýratynlyklarynyň giňden peýdalanylmagy binalaryň keşbine aýratyn öwüşgin çaýar. Ýurdumyzyň ähli myhmanhanalarynda hyzmatlar ýokary derejede we birkemsiz üpjün edilmelidir, munuň özi türkmen halkynyň gadymy myhmansöýerlik däplerine kybap gelmelidir diýip, hormatly Prezidentimiz Gurbanguly Berdimuhamedow taslamalary düzüjilere anyk görkezmeleri berdi.
Soňra milli Liderimiz Gurbanguly Berdimuhamedowyň garamagyna Aşgabat şäheriniň Gurtly ýaşaýyş toplumynda gurulmagy meýilleşdirilýän ýaşaýyş jaýlarynyň hem-de durmuş maksatly desgalary gurmagyň taslamasy hödürlenildi. Bu ýerde dört gatly, jemi altmyş iki sany ýaşaýyş jaýy — 52 öýli 22 jaýy hem-de 48 öýli 40 jaýy, 160 çaga niýetlenen çagalar bagyny, 320 orunlyk mekdebi, şeýle hem Söwda-dynç alyş merkezini, iki gatly dükanlaryň 10-syny we bazary gurmak meýilleşdirilýär. Her bir jaýda iki gatly dükanlar we bazar ýerleşdiriler. Her jaýda giň bir, iki, üç we dört otagly öýler göz öňünde tutulýar.
Soňky ýyllarda ýurdumyzda ýaşaýyş jaýlarynyň gurluşygynyň giň gerime eýe bolandygy guwançly ýagdaýdyr. Türkmenistanlylary döwrebap ýaşaýyş jaýlary bilen üpjün etmek boýunça öňde goýlan maksatlara ýetilmegine belent ýaşaýyş jaýlary bilen bir hatarda, ýokary amatlyklary bolan az gatly jaýlary hem gurmak baradaky döwlet Baştutanymyzyň çözgüdi gönükdirilendir. Munuň özi ilatyň amatly hem-de özlerine kybap ýaşaýyş jaýyny saýlamak mümkinçiligini has-da giňelder. Ýaşaýyş jaýlary döwrüň talaplaryna hem, raýatlaryň isleglerine hem laýyk gelmelidir.
Milli Liderimiz durmuş maksatly desgalaryň gurluşygyna çynlakaý hem-de jogapkärli çemeleşmelidigini nygtap, şunuň ýaly taslamalar düzülende hem-de amala aşyrylanda adamlaryň durmuşy üçin aňrybaş amatly şertleriň döredilmeginiň ileri tutulýan ugur bolup durýandygyny belledi. Ýaşaýyş – durmuş amatlyklaryň zerurlygy bilen bir hatarda, täze ýaşaýyş toplumynda sport bilen meşgullanmak hem-de adamlaryň boş wagtyny gyzykly geçirmegi üçin şertleriň göz öňünde tutulmalydygyny aýdyp, hormatly Prezidentimiz Gurbanguly Berdimuhamedow ýanaşyk ýerleriň abadanlaşdyrylmagy hem-de bagy-bossanlyga bürelmegi baradaky meseläni düýpli öwrenmegi tabşyrdy.
Soňra döwlet Baştutanymyz Gurbanguly Berdimuhamedow Aşgabat şäheri üçin suw arassalaýjy desgalaryň ikisiniň gurluşygy boýunça hödürlenen teklipler bilen tanyşdy, desgalary Ahal welaýatynyň çäklerinde gurmak meýilleşdirilýär. Olaryň kuwwatlylygy degişlilikde bir gije-gündizde 150 müň we 250 müň kub metre deň bolar.
Milli Liderimiz adamlaryň durmuş derejesiniň yzygiderli ýokarlanýandygy, ilatyň sanynyň artýandygy, paýtagtymyzy geljekde ösdürmegiň meýilnamalary nazara alnyp, aşgabatlylaryň arassa agyz suwuna zerurlyklaryny kanagatlandyrmak bilen baglylykda bu desgalaryň ähmiýetini belläp, şunuň ýaly desgalaryň gurluşygynyň taslamalaryny içgin seljermegiň zerurdygyna ünsi çekdi. Şunda olaryň häzirkizaman ýöriteleşdirilen enjamlar bilen üpjün edilmelidigine ünsi çekip, hormatly Prezidentimiz Gurbanguly Berdimuhamedow bu babatda birnäçe anyk tabşyryklary berdi.
Hormatly Prezidentimize Lebap welaýatynyň dolandyryş merkezinde bina edilmegi göz öňünde tutulýan ýaşaýyş toplumynyň Baş meýilnamasy, täze iri ýaşaýyş jaýlarynyň taslamalary we nusgalary görkezildi. Gurluşyk üçin Türkmenabat şäheriniň Halkara howa menziline barýan ýoluň ugrunda ýerleşdirilen ýer bölegi bölünip berildi. Bu ýerde dört gatly iri panelli jaýlarynyň — 40 öýli ýaşaýyş jaýlaryň 22-si we 32 öýli ýaşaýyş jaýlarynyň 17-si, bäş otagly iki gatly kottejleriň 170-si, 600 okuwça niýetlenen orta mekdep, Söwda merkezleriniň 2-si hem-de hyzmatlar öýleriniň 2-si bina ediler. 40 öýli ýaşaýyş jaýlaryň 22-siniň gurluşygy tamamlaýjy tapgyrda barýar. Galan desgalaryň gurluşygyny iki tapgyrda amala aşyrmak meýilleşdirilýär.
Halkymyzyň abadan we bagtly durmuşyny üpjün etmek şunuň ýaly durmuş maksatly taslamalaryň ileri tutulmagyny aňladýar, şolaryň amala aşyrylmagy netijesinde, türkmenistanlylaryň köpsanly maşgalalary her ýyl ähli amatlyklary bolan döwrebap öýlerde jaý toýlaryny tutýarlar diýip, döwlet Baştutanymyz Gurbanguly Berdimuhamedow geljekde iri toplumda zerur bolan ähli düzümi göz öňünde tutmagy, köçeleri abadanlaşdyrmagy, täze ýaşaýyş toplumyny bagy-bossanlyga büremegi tabşyrdy.
Meýilnamalaşdyrylan täze gurluşyklaryň hatarynda Balkan, Daşoguz, Lebap we Mary welaýatlarynda gurulmaly awtomenziller hem bolup, olaryň taslamalaryny wise-premýer M.Çakyýew milli Liderimiziň garamagyna hödürledi. Desgalaryň her biri 3 gektar meýdanda ýerleşýär hem-de 700 ýolagça hyzmat etmäge niýetlenendir. Awtomenziliň 2 gatly binasyndan başga, her toplumyň çäginde kömekçi we tehniki binalar, üsti ýapyk duralgalar ýerleşdiriler, desgalaryň binagärlik keşbi milli öwüşgine eýe bolar.
Döwlet Baştutanymyz bu desgalaryň Baş meýilnamasy, taslamalary we çyzgylary bilen tanşyp, ýurdumyzda kemala gelýän köpugurly ulag ýollarynyň aýrylmaz bölegine öwrüljek täze awtomenzillerde ähli amatlyklary hem-de ýolagçylara hyzmat etmegiň ýokary derejesini, awtobuslaryň hereketi barada maglumatlaryň berilmeginden başlap, ýol petekleri barada habarlaryň berilmegine çenli ähli hyzmatlaryň ýola goýulmagyny göz öňünde tutmagyň zerurdygyny aýtdy.
Tanyşdyryş çäresiniň barşynda Ministrler Kabinetiniň Başlygynyň orunbasary Ç.Gylyjow hormatly Prezidentimiz Gurbanguly Berdimuhamedowyň garamagyna “Awaza” milli syýahatçylyk zolagynda guruljak täze kottej toplumynyň Baş meýilnamasyny we ýerleşiş çyzgysyny hödürledi. Toplum deňziň kenarynda ýerleşer. Onuň düzümine 1080 orunlyk 63 sany kottej, dynç alyş zolaklary, sport we çagalar oýun meýdançalary, howuzlar, awtoduralgalar, dolandyryş binalary girer. Bu ýerde 2 we 4 maşgala niýetlenen üç görnüşli kottejleri gurmak göz öňünde tutulýar. Toplumy Senagatçylar we telekeçiler birleşmesiniň kärhanalarynyň paýlarynyň esasynda gurmak meýilleşdirilýär.
Mundan başga-da, “Awaza” milli syýahatçylyk zolagynyň çäginde deňiz tolkunlaryndan galyp barýan guwlaryň şekili görnüşindäki binany gurmak teklip edilýär. Onuň taslamasy boýunça wise-premýer M.Çakyýew hasabat berdi. Bina “Jadyly kenar” seýilgäh-dynç alyş toplumynyň öňündäki aýlaw ýolunyň merkezinde gurlar. Desganyň düýbüniň diametri 36 metr, umumy beýikligi 23 metre deň bolar.
Hazaryň ekologiki taýdan arassa kenarynda diňe dynç almak däl-de, eýsem, ajaýyp tebigy şertler - arassa howa, güneşli we deňiz tolkunlary netijesinde saglygyňy berkitmek bolýar. Olar uzak wagtlap ajaýyp duýgulary kepillendirýär diýip, milli Liderimiz täze kottej toplumynda dörediljek şertler bilen gyzyklandy hem-de diňe tomusda däl-de, ýylyň ähli pasyllarynda Awaza maşgala bolup dynç almaga gelýänler üçin amatly şertleriň üpjün edilmelidigini belledi.
Ýokary halkara ölçeglerine kybap gelýän hyzmatlara köpçüligiň elýeterliligi deňiz dynç alyş zolagyny döretmegiň meýilnamasynda göz öňünde tutuldy. Munuň özi gurulýan we gurulmagy meýilleşdirilen desgalaryň ýokary hil derejesinde gurulmagynyň we elbetde, hödürlenýän hyzmatlaryň birkemsiz bolmagyny şertlendirýär diýip, hormatly Prezidentimiz Gurbanguly Berdimuhamedow belledi. Bina barada aýdylanda bolsa, milli Liderimiz onuň Awazanyň bezegine öwrülmelidigini hem-de ajaýyp duýgulary döretmelidigini aýtdy.
Ministrler Kabinetiniň Başlygynyň orunbasary D.Amangeldiýew döwlet Baştutanymyzyň garamagyna Aşgabat-Türkmenabat ýokary tizlikli awtomobil ýolunyň çyzgysyny hem-de tehniki häsiýetnamasyny, bu ýoluň ugrunda töleg terminallaryny, motelleri, naharhanalary, dükanlary, dermanhanalary, awtoulaglara ýangyç guýujy beketleri, şeýle hem awtoduralgalary, ulanyş we dolandyryş merkezlerini we beýleki degişli desgalary, hususan-da, inženerçilik desgalaryny ýerleşdirmegiň meýilnamasyny hödürledi.
Ýurdumyzda amala aşyrylýan ýol-ulag ulgamyny toplumlaýyn döwrebaplaşdyrmagyň we kuwwatyny artdyrmagyň strategiýasy bilen baglylykda, täze awtomobil ýolunyň ähmiýetini nygtamak bilen, milli Liderimiz ulag ulgamynda özara bähbitli hyzmatdaşlyk meselelerinde Türkmenistanyň başlangyjyny belledi, munuň özi durnukly ösüşiň maksatlaryny gazanmakda täsirli şert bolup, oňa sebit we sebitara ulag-aragatnaşyk düzüminiň möhüm bölegi hökmünde garalýar.
Täze guruljak awtoban ähli ölçegler boýunça ýokary halkara ülňülerine laýyk gelip, ýol örtügini, gurluşyny hem-de döwrebap wideogözegçilik ulgamlary we beýleki ýörite enjamlar bilen üpjünçiligi öz içine almalydyr diýip, döwlet Baştutanymyz Gurbanguly Berdimuhamedow bu babatda wise-premýere anyk tabşyryklary berdi.
Tanyşdyryş çäresiniň barşynda hormatly Prezidentimiziň garamagyna Aşgabadyň şaýollaryndan we köçelerinden degişli inžener-tehniki ulgamy peýdalanmak hem-de paýtagtymyzyň lagym-aragatnaşyk ötüklerini herekete getirmek arkaly çabga ýagyşlarynyň uly möçberlerini sowmak boýunça göz öňünde tutulýan işleriň meýilnamasy hödürlenildi.
Döwlet Baştutanymyz bu ulgamyň çyzgylary işlenip taýýarlanylanda ähli ölçegleriň ylmy taýdan esaslandyrylmagynyň, oýlanyşykly ýerleşdirilmeginiň möhümdigini belläp, paýtagtymyzy köp mukdarda ýagýan ýagynlardan goramak, ýurdumyzyň baş şäheriniň durmuş üpjünçiliginiň ähli ulgamlarynyň bökdençsiz işlemegini, onuň ekologiýa abadançylygyny üpjün etmek maksady bilen bu ugurda geçirilýän çäreleriň ähmiýetini nygtady.
Çabga ýagyş suwlaryny sowmagyň ulgamy taslanyp düzülende hem-de döredilende şunuň ýaly desgalara bildirilýän talaplar berk berjaý edilmelidir, ähli zatlar hasaba alynmalydyr diýip, milli Liderimiz bu taslamany gutarnykly işlemek boýunça degişli ýolbaşçylara anyk görkezmeleri berdi.
Hormatly Prezidentimiz Gurbanguly Berdimuhamedow ýokarda aýdylanlary jemläp, paýtagtymyzyň hem-de ýurdumyzyň sebitleriniň okgunly ösýändigini, olarda täze ýaşaýyş toplumlarynyň, senagat we seýilgäh zolaklarynyň kemala gelýändigini aýtdy. Şunuň bilen baglylykda, döwlet Baştutanymyz her bir desga ýerleşdirilende onuň bellenilen iş ugrunyň içgin işlenilip taýýarlanylmalydygyny hem-de bökdençsiz işlemegi babatynda talaplara doly laýyk gelmelidigini nygtady.
Täze binalar we desgalar gurlanda olaryň ähli taraplarynyň seljerilmegi zerurdyr, şunda ýokary hilli gurluşyk we timarlaýyş serişdeleriniň saýlanyp alynmagy göz öňünde tutulmalydyr, olary peýdalanmagyň maksadalaýyklygy, Türkmenistanyň tebigy — howa şertlerine laýyk gelmegi, ekologiýa we bezeg taýdan döwrebaplygy, gurluşyk üçin bölünip berlen ýerleriň aýratynlyklary, soňra desgalaryň netijeli ulanylmagy göz öňünde tutulmalydyr. Paýtagtymyzyň, şäherleriň hem-de obalaryň keşbinde milli binagärlik ýörelgelerimiz häzirki zaman binagärliginiň we bezeg sungatynyň gazananlary bilen utgaşykly sazlaşmagy öz beýanyny tapmalydyr.
Ýokarda bellenilişi ýaly, ulag-aragatnaşyk düzümini döwrebaplaşdyrmak hem-de ösdürmek paýtagtymyzda we tutuş ýurdumyzda ýaýbaňlandyrylan özgertmeleriň ileri tutulýan ugurlarynyň biri bolup durýar. Döwlet Baştutanymyz sözüni dowam edip, şunuň bilen bagly ähli meseleleri, şol sanda bar bolan ýollaryň durkuny düýpli abatlamak we täze ýollary gurmak, jemgyýetçilik ulaglarynyň duralgalaryny, ýerasty we ýerüsti geçelgelerini abadanlaşdyrmak ýaly meseleleri berk gözegçilikde saklamagy tabşyrdy.
Milli Liderimiz taslama, gurluşyk we beýleki degişli işleri ýerine ýetirmegiň möhletlerini berjaý etmegiň üýtgewsiz talap bolup durýandygyny ýatlatdy. Öňdebaryjy tehnologiýalary işjeň ulanmak hem-de uzakmöhletleýin geljegi nazara almak, sazlaşyk we amatlylyk, adamlaryň döredijilikli zähmet çekmegi hem-de dynç almagy üçin ähli şertleri döretmek ýurdumyzda amala aşyrylýan taslamalary we ösüş maksatnamalaryny durmuşa geçirmekde daýanmaly ugurlar bolup durýar diýip, döwlet Baştutanymyz belledi.
***
Taslamalar bilen tanyşdyryş çäresinden soň, hormatly Prezidentimiz Gurbanguly Berdimuhamedow Mejlisiň Başlygyna, Ministrler Kabinetiniň Başlygynyň orunbasarlaryna, harby we hukuk goraýjy edaralaryň ýolbaşçylaryna özüniň täze döreden eserini — “Enä tagzym — mukaddeslige tagzym” atly türkmen, rus we iňlis dillerinde neşir edilen kitabyny gowşurdy.
Milli Liderimiziň galamyndan çykan eserleriň türkmenistanlylaryň ýan kitabyna öwrülip, diňe bir ýurdumyzyň okyjylarynyň däl, eýsem, daşary ýurtlarda hem giň ykrarnama eýe bolandygy bellärliklidir. Dünýäniň dürli dillerine terjime edilen şol kitaplar beýleki döwletleriň halklary üçin türkmen halkynyň baý taryhy, özboluşly däp-dessurlary hem-de häzirki döwürde ýurdumyzyň gazanýan üstünlikleri bilen tanyşmaga mümkinçilik berýär.
Döwlet Baştutanymyzyň täze kitabynyň adynyň çuňňur manysy bar, çünki onda her bir ynsan üçin enäniň mukaddesligi Watan, öý-ojak, maşgala, ene-ata bilen çagalaryň arasyndaky gatnaşyklaryň esaslary ýaly mizemez gymmatlyklar beýan edilýär. Hormatly Prezidentimiziň bu ajaýyp işinde türkmenleriň enä mukaddeslik hökmünde sarpa goýmak ýaly milli özboluşly häsiýetinde asyrlardan bäri kemala gelen asylly ýörelgeleriň täze eýýamda dowamata eýe bolýandygy tassyklanýar.
Döwlet Baştutanymyz öz eseriniň sahypalarynda türkmen halkynyň gadymy ruhy-ahlak we maşgala gymmatlyklaryna ygrarlylygyň aýdyň nusgasy bolup durýan mähriban käbesi Ogulabat ejäniň durmuş ýola barada gürrüň berýär. Milli Liderimiziň täze kitaby eziz enelerimize hormat goýmagyň we olary sarpalamagyň belent nusgasydyr.
Hormatly Prezidentimiz Gurbanguly Berdimuhamedowyň belleýşi ýaly, türkmenistanlylaryň bagtyýar we abadan durmuşda ýaşamagy üçin hemme zerur şertleri döretmek döwlet syýasatynyň ileri tutulýan ugry bolup durýar. Şunuň bilen baglylykda, beden taýdan sagdyn, ruhy taýdan baý we sazlaşykly ösen ýaş nesli kemala getirmäge, enelere aýratyn orun berilýän jemgyýetde maşgala gymmatlyklarynyň berkarar bolmagyna örän uly üns berilýär.
Hemme döwürlerde türkmen zenanlary-eneleri maşgala ojagyna, çagalary terbiýelemegiň esasynda goýlan ata-babalarymyzyň parasatly ündewlerine we däp-dessurlaryna ygrarly bolupdylar we şeýle bolmagynda galýarlar.
“Sözden başlanýan ägirtlik”, “Öý-ojagyň gelşigi”, “Ene — ulus-iliň enesi, çäksiz hormat eýesi”, “Ene — döwletlilik” ýaly dört bölümden ybarat bu kitapda enelere bagyşlanyp, asyrlaryň dowamynda dörän rowaýatlar hem getirilýär.
Baş sahabynda Arkadag Prezidentimiziň mähriban käbesi Ogulabat ejäniň suraty ýerleşdirilen täze eser ýokary çaphana usulynda neşir edilipdir. Türkmen döwlet neşirýat gullugy tarapyndan çap edilen “Enä tagzym — mukaddeslige tagzym” atly kitap ajaýyp derejede beýan edilýän mazmunyň üstüni ýetirýän owadan suratlar bilen baýlaşdyrylypdyr.
Döwlet Baştutanymyzyň öz elinden täze kitaby almak bagty miýesser eden milli Liderimiziň egindeşleri halkymyzyň köpasyrlyk däplerini gorap saklamak we dowam etmek boýunça ýadawsyz tagallalary üçin hormatly Prezidentimize tüýs ýürekden hoşallyk bildirdiler. Bu ýere ýygnananlar ýaş nesilleri watançylyk ruhunda hem-de belent ruhy-ahlak gymmatlyklaryň esasynda terbiýelemekde bu ajaýyp kitabyň möhüm ähmiýetini nygtap, döwlet Baştutanymyzy täze eseriniň çapdan çykmagy bilen tüýs ýürekden gutladylar.
Hormatly Prezidentimiz Gurbanguly Berdimuhamedow gutlaglar üçin minnetdarlyk bildirip, baý milli mirasymyzy, şöhratly ata-babalarymyzyň wesýet eden asylly ýörelgelerini giňden wagyz etmegiň hem-de olary geljekki nesillere ýetirmegiň häzirki taryhy eýýamyň möhüm wezipeleridigini belledi.
Döwlet Baştutanymyzyň nygtaýşy ýaly, gadymy döwürlerden bäri bütin dünýäde enä mukaddeslik hökmünde sarpa goýulýar, şoňa görä-de, biziň borjumyz bu parasatly däbi mynasyp dowam edip, ony aýawly saklamak bilen nesilden-nesle geçirmekden ybaratdyr.
Soňra hormatly Prezidentimiz bu ýere ýygnananlar bilen hoşlaşyp, olara işlerinde hem-de öňde goýlan wezipeleri çözmekde üstünlikleri, ýurdumyzyň enelerine bolsa uzak ömür, bagtyýarlyk we abadançylyk arzuw etdi.
©Seýsmiki Taýdan Durnukly Gurluşygyň Ylmy-Barlag Instituty


text:
Moskwa-Antalýa uçar saparlarynyň hepde-de 7 gezek guralmagy üçin ylalaşyk gazanyldy
Häzirki wagtda Moskwa-Antalýa uçar saparlary rus awiasiýa firmasy Aeroflot we Türk howa ýollary tarapyndan amala aşyrylýar
Türk we rus awiasiýa pudagynyň ýolbaşçylary Moskwa-Antalýa uçar saparlarynyň hepde-de 7 gezek guralmagy üçin üçünji howa ýoly firmasynyň işe başlamagy meselesinde ylalaşyk gazandy.
Russiýanyň Federal Awiasiýa guramasy Rosawiatsiýa firmasynyň internet saýtynda berlen habarda Russiýanyň Aragatnaşyk ministrliginiň 27-nji oktýabrda Türkiýeli ýolbaşçylara hat ugradandygy nygtaldy.
Häzirki wagtda Moskwa-Antalýa uçar saparlary rus awiasiýa firmasy Aeroflot we Türk howa ýollary tarapyndan amala aşyrylýar.


text:
28-nji sentýabrda paýtagtymyzdaky sebitde deňi-taýy bolmadyk Olimpiýa şäherçesiniň stadionynda nurana we ajaýyp baýramçylyk bolan ýurdumyzyň Garaşsyzlyk güni mynasybetli giň möçberli sahnalaşdyrylan çykyşlar ýaýbaňlandyryldy.
Garaşsyzlyk — munuň özi hiç zat bilen deňäp bolmajak düşünje, döwlet berkararlygynyň pugta binýady, halkyň agzybirligi hem-de bitewüligi. Bu bolsa şöhratly pederlerimiziň parahat, erkin we bagtyýar durmuş, mähriban Watanymyzyň häzirki güni hem-de beýik geljegi barada eden arzuwlarynyň amala aşmagydyr.
Taryh üçin gysga döwrüň içinde döwletimiz Garaşsyzlyk ýyllarynda ýüzýyllyklara barabar ýoly geçdi. Türkmenistanlylaryň öndürijilikli zähmeti netijesinde durmuşyň ähli ulgamlary sazlaşykly ösüş ýoluna düşdi. Watanymyz özüniň halkara abraýyny pugtalandyryp, ägirt uly üstünlikler gazandy.
Türkmenistanyň özygtyýarlylygyna eýe bolmagy taryhy ähmiýetli wakadyr. 1991-nji ýylda halkymyzyň özbaşdak döwlet hakynda eden köpasyrlyk arzuwy amala aşdy. Bu sene häzirki döwürde hem watandaşlarymyza döredijilik ukybyny berýär we parahatçylygy hem-de dostlugy berkidýär.
Edermen ata-babalarymyzyň mukaddes ruhy siňen sahawatly türkmen topragynda şu günler Garaşsyzlygyň 27 ýyllygy ählihalk dabarasy hökmünde ýokary ruhubelentlikde we milletiň ruhy bitewüliginde dabaralandyrylýar. Ajaýyp senäniň şanyna Watanymyzyň paýtagtynda we bedew bady bilen ösüşiň belentliklerine tarap ynamly gadam urýan ýurdumyzyň welaýatlarynda döwrebap ýaşaýyş jaýlary, kärhanalar, dürli maksatly desgalar ulanmaga berilýär. Seýilgählerde we medeniýet merkezlerinde köpöwüşginli aýdym-sazly çäreler guralýar. Munuň özi watandaşlarymyzyň kalbynda şatlyk we özygtyýarly Watanymyza bolan buýsanç duýgusyny döredýär.
Agşamlyk baýramçylyk dabaralary Aşgabadyň Olimpiýa şäherçesindäki 45 müň orunlyk stadionda dowam etdi. Bu stadion geçen ýylyň güýzünde Ýapyk binalarda we söweş sungaty boýunça V Aziýa oýunlarynyň açylyş we ýapylyş dabarasynyň geçirilýän merkezine öwrülipdi. Türkmenistanyň Merkezi Aziýa sebitinde ilkinji bolup, şeýle abraýly ýaryşlary geçirmäge hukuk gazanandygyny bellemeli. Bu oýunlary geçirmegiň taryhynda ilkinji gezek oňa Aziýa yklymyndan başga-da, Okeaniýa döwletleriniň, şeýle hem bosgunlar toparlary gatnaşdy.
...Baýramçylyga tomaşa edýänleriň we oňa gatnaşyjylaryň ellerinde Türkmenistanyň Döwlet baýdaklary we dürli reňkdäki şarlar bar. Hemme zat giň möçberli dabaranyň başlanmagyna taýýar edildi.
Dabaraly pursat başlanýar. Baýramçylygyň başlanýandygyny alamatlandyrýan owazlar ýaňlandy. Sport arenasynyň merkezinde gyzyl geýimli tansçylar iki halkany emele getirdiler. Onuň merkezinde bolsa ak geýimdäki gyzlar “XXVII” belgini şekillendirdiler. Welaýatlardan gelen toparlar her welaýata mahsus milli lybasda bolup, Garaşsyz, Bitarap Türkmenistanyň syýasy kartasynyň şekilini döretdiler.
Stadionda Döwlet senasy ýaňlandy. Tomaşaçylaryň we dabara gatnaşyjylaryň hemmesiniň birikmeginde ýerine ýetirilen sena mähriban Watanymyza bolan buýsanç duýgulary joşdurdy. Munuň özi halkymyzyň bozulmaz agzybirliginiň we bitewüliginiň nyşanyna öwrüldi. Älemgoşar öwüşginli howa şarlarynyň ýüzlerçesi asmana göterildi.
Türkmen halkynyň adyna Watanymyzyň gülläp ösmeginiň bähbidine özgertmelere badalga beren hormatly Prezidentimiz Gurbanguly Berdimuhamedowyň adyna gutlag sözleri ýaňlandy.
Berkarar döwletimiziň bagtyýarlyk döwri ýurdumyzyň jemgyýetçilik-syýasy we ykdysady taýdan ösüşine kuwwatly itergi berip, milli Liderimiziň ýolbaşçylygynda Türkmenistanyň gazanýan üstünliklerini dünýä äşgär etmäge mümkinçilik berdi. Döwletimiziň we jemgyýetimiziň durmuşynyň ähli ulgamlaryny gurşap alan täzeçil özgertmeleriň başyny başlan we “Döwlet adam üçindir!” diýen şygary baş ýörelge edinen milli Liderimiz ýurdumyzy ösüşiň we rowaçlygyň ýoly bilen öňe alyp barýar.
Berkarar döwletimiziň bagtyýarlyk döwrüni, Türkmenistanyň Garaşsyzlyk ýyllary içinde gazanan üstünliklerini wasp edýän baýramçylyk aýdymy ýaňlanýar. Häzirki döwürde 27 ýyl mundan ozal dünýä bileleşigi tarapyndan Garaşsyz döwlet hökmünde ykrar edilen ýurdumyzyň taryhyna halkymyzyň gazanan ajaýyp ýeňişlerini aýan edýän täze sahypalar ýazylýar. Raýatlaryň durmuş ulgamyny düýpli özgerden giň möçberli maksatnamalar amala aşyrylýar we täze belentliklere ýetilýär.
“Türkmenistanyň Prezidentiniň ýurdumyzy 2018 — 2024-nji ýyllarda durmuş-ykdysady taýdan ösdürmegiň Maksatnamasynyň” kabul edilmegi munuň aýdyň subutnamasydyr. Oňa laýyklykda, ýurdumyzyň toplumlaýyn ösüşine ägirt uly serişdeler gönükdirilýär. Bu bolsa her bir türkmenistanlynyň durmuş derejesiniň gowulanmagyny, milletiň ruhy ösüşini şertlendirýär.
Şunlukda, milli Liderimiziň yglan eden “Döwlet adam üçindir!” diýen baş şygary gözbaşyny asyrlaryň jümmüşinden alyp gaýdýan baý medeni mirasymyzyň gymmatlyklaryna, pederlerimiziň asylly ýörelgelerine laýyk gelýär. Bu bolsa milli ykdysadyýetimiziň mundan beýläk-de ösüşiniň, türkmen jemgyýetiniň hil taýdan täze derejä çykmagynyň möhüm şertini emele getirýär.
Stadionda gadymy Amul, Merw, Nusaý, Dehistan, Köneürgenç şäherleriniň taryhy keşpleri bir-biriniň yzyndan peýda bolýar. Hormatly Prezidentimiz Gurbanguly Berdimuhamedowyň “Türkmenistan — Beýik Ýüpek ýolunyň ýüregi” kitabynda hut şu taryhy ýerler öz beýanyny tapýar. Stadionda oturdylan ägirt uly monitorda häzirki döwürde täze görnüşde dikeldilýän taryhy ugur bilen baglanyşykly wideofilm görkezilýär.
Soňra stadionda Türkmenistanyň ähli künjeklerinden ugraýan kerwen ýollarynyň görnüşleri peýda bolýar. Oňa gatnaşyjylar söwdagärleriň we jahankeşdeleriň lybasynda bolup, stadionyň merkezine ýygnanýarlar we bu görnüşler müňýyllyklaryň taryhyny alamatlandyrýar. Gadymy döwürde türkmen topragynda ýerleşen kerwensaraýlarda dünýäniň dürli künjeklerinden gelýän täjirler ýük ýazdyrypdyrlar. Olar Aziýadan Ýewropa tarap geçýän söwda ýoly boýunça, esasan, ýüpek harytlary äkidipdirler. Orta asyrlarda Beýik Ýüpek ýoly boýunça täjirler Ortaýer deňzine çenli baryp, şol ýerden tutuş Ýewropa ýaýrapdyrlar. Ussaçylyk däpleri şol döwürden bäri ýitmän gelýär. Senetçilik sungaty nesilden-nesle geçip, häzirki döwürde diňe bir milli miras ýa-da muzeý gymmatlygy bolman, eýsem, nesilleriň we döwürleriň arabaglanyşygyny emele getirýär.
Soňra stadiondaky monitorda Türkmenistanyň häzirki durmuşy baradaky wideofilm başlanýar. Onda hormatly Prezidentimiz Gurbanguly Berdimuhamedowyň ýolbaşçylygynda ägirt uly düzümleýin taslamalaryň durmuşa geçirilýändigi, täze demir we awtomobil ýollarynyň, turbageçirijileriň gurulýandygy görkezilýär. Şolaryň üsti bilen Beýik Ýüpek ýolunyň täze görnüşde dikeldilýändigi beýan edilýär.
Soňra folklor we tans toparlarynyň çykyşlary dowam edýär. Olar agzalan taslamalaryň çeper keşbini beýan edýärler. Çykyşyň ahyrynda bolsa Türkmenistanyň esasy howa derwezesi hasaplanylýan Aşgabadyň Halkara howa menzilini şekillendirýärler.
Dabara hormatly Prezidentimiz Gurbanguly Berdimuhamedowyň “Enä tagzym — mukaddeslige tagzym” kitaby esasynda taýýarlanan täze çykyşlar bilen dowam edýär. Gyzlar meýdançada Günüň keşbini döredýärler. Onuň töwereginde hüwdi sesleriniň astynda çagalar tans toparlary çykyş edýärler.
Soňra stadionyň merkezinde gyzlar we oglanlar bedewiň kellesiniň we nalynyň şekilini janlandyrýarlar. Bu Aziada 2017-niň baş nyşanydyr. Türkmen atly ýigitleriniň çykyşlary milletiň asyrlar aşyp gelýän at üstündäki oýunlarynyň ussatlyk derejesini alamatlandyrýar. Olar pederleriň däplerini dowam edip, özleriniň çalasyn we çylşyrymly çykyşlary bilen tomaşaçylary haýran galdyrýarlar. Atlylar özleriniň ussatlygy, hereketleriniň dürslügi we çalasynlygy bilen ynsan kalbyna täsir edýär.
“Behişdi bedewler” türkmen halkynyň milli buýsanjydyr. Dünýäniň atşynaslary arassa ganly ahalteke bedewlerini edinmegiň arzuwynda. Çünki bu tohumdaky bedewler diňe bir gözelligi we çydamlylygy bilen däl, eýsem, eýesine wepalylygy bilen dünýäni haýrana goýýar.
Türkmen bedewlerine aýratyn gadyr goýýan we ştab-kwartirasy Aşgabatda ýerleşýän Halkara ahalteke atçylyk assosiasiýasynyň döredilmegini teklip eden hormatly Prezidentimiz Gurbanguly Berdimuhamedowyň ahalteke bedewlerine bolan aýratyn söýgüsi hemmelere mälimdir. Bu assosiasiýa häzirki döwürde dünýäniň ahalteke atlaryny saklaýan ýurtlarynyň hemmesini özünde jemleýär.
Türkmen bedewleri gözelliginden, çeýeliginden we çydamlylygyndan başga-da, guralýan bäsleşiklerde özleriniň deňsiz-taýsyz ukybyny äşgär edýärler. “Galkynyş” milli at üstündäki oýunlar toparynyň dünýäniň dürli ýurtlarynda geçirilýän sirk sungatynyň Bütindünýä festiwallarynda eýe bolýan köp sanly baýraklary munuň aýdyň subutnamasydyr.
Soňra baýramçylyk dabaralary türkmen türgenleriniň toparlarynyň çykyşlary bilen dowam etdi. Olimpiýa şäherçesindäki stadionyň meýdançasy sanlyja pursatda sportuň onlarça görnüşleri boýunça görkezme çykyşlarynyň ýaýbaňlandyrylýan ýerine öwrüldi.
“Saglygym — baş baýlygym” diýen halk pähiminden ugur alnyp, Türkmenistanda milletiň saglygy döwletiň iň ýokary baýlygy hökmünde kesgitlendi. Onlarça täze sport desgalarynyň soňky ýyllaryň içinde tutuş ýurdumyz boýunça gurulmagy bu ulgamyň kämilleşdirilmegi hakynda döwlet derejesinde alada edilýändigini alamatlandyrýar. Häzirki zaman sport düzümi halkara ýaryşlary geçirmäge mümkinçilik berýär.
Türgenler stadionyň merkezinde ylgaw ýaryşlaryny, welosipedli ýörişi we “Amul — Hazar 2018” awtorallini, şu ýylyň noýabrynda Aşgabatda geçiriljek Agyr atletika boýunça dünýä çempionatyny alamatlandyrýan kompozisiýany ýerine ýetirýärler.
Ýurdumyzyň welaýatlarynyň döredijilik toparlarynyň çykyşlary baýramçylygyň jemlemesine öwrüldi. Olar ÝUNESKO-nyň Adamzadyň maddy däl medeni mirasynyň sanawyna girizilen “Küştdepdi” tansyny bilelikde ýerine ýetirdiler. Artistleriň sazlaşykly hereketleri halkymyzyň öz milli Lideriniň daşyna mäkäm jebisleşendigini alamatlandyryp, mähriban Watanymyzyň abadançylygynyň we ösüşiniň baş nyşanyny emele getirdi.
Garaşsyz, Bitarap Türkmenistanyň, agzybir türkmen halkynyň we Gahryman Arkadagymyzyň adyna mübärek sözler aýdyldy.
Şeýlelikde, baýramçylyk dabaralarynyň ahyrynda stadionyň merkezinde şanly sene mynasybetli “XXVII” belgi we Garaşsyzlyk binasynyň şekili emele geldi.
Dabara gatnaşyjylar we köp sanly tomaşaçylar Garaşsyz, Bitarap Watanymyza, halkymyzyň abadançylygyna we beýik işlere ruhlandyrýan hormatly Prezidentimiz Gurbanguly Berdimuhamedowa bagyşlanan aýdyma goşuldylar.


text:
Türkmenistanyň Prezidenti Gurbanguly Berdimuhamedowyň Permanyna laýyklykda aýdym-saz sungatyny ösdürmekde bitiren uly hyzmatlary nazara alnyp, Ahal welkatynyň Ak bugdaý etrabynyň medeniýet bölüminiň baş hünärmeni Annaniýaz Jepbarowiç Jepbarowa “Türkmenistanyň at gazanan artisti” diýen hormatly at dakyldy.
Soňky habarlar
Archive news
Aýdymçy Annaniýaz Jepbarowa “Türkmenistanyň at gazanan artisti” diýen hormatly at dakyldy
16:0010.12.2017
0
908
Teswirler
Teswir ýazmak üçin içeri giriň ýa-da registrasiýa boluň


text:
280
Kenarda nebit önümlerini guýmagyň awtomatlaşdyrylan ulgamy işe giriziler
Kenar nebit önümlerini saklamak we ýüklemek boýunça kärhanasynda awtomatlaşdyrylan estakady ulanyşa girizmek boýunça işler tamamlanyp barýar. «Türkmenistan: Altyn asyr» elektron neşiriniň habar berşi ýaly, oktýabr aýynyň ikinji ýarymynda onuň işe girizilmegi bilen kärhana bir günde bir wagtda 28 demir ýol sisternalaryny doldurmaga mümkinçilik alar. Bu ulgam ýeňil nebit önümlerini demir ýol sisternalaryna guýmak prosesini kompýuter arkaly dolandyrmak üçin, şeýle hem maglumatlary işläp taýýarlamak we geçirmek, ugrukdyryjy resminamalary taýýarlamak üçin niýetlenendir.


text:
Ýanka Kupala adyndaky GrDU-da ýokary bilimiň tölegli görnüşine abituriýentleriň resminamalaryny kabul ediliş dowam etýär Ýanka Kupala adyndaky Grodno Döwlet Uniwersitetinde diňe bir belarus raýatlary üçin dälde eýsem daşary ýurtly raýatlary okuwa kabul ediliş güýçli depginde dowam etýär. Uniw...
Türkmen milli göreşi boýunça turnir, milli oýunlar we milli naharlar: Ýanka Kupala adyndaky GrDU-da Nowruz baýramy geçirildi Bu festiwal kupalow uniwersitetinde ähli Nowruz baýramyny – astronomiki gün kalendary boýunça täze ýyl belleýän daşary ýurtly talyplaryň ählisini bir ýere jemledi. Ilki...
Ýanka Kupala adyndaky GrDU-nyň wekilleri Azerbeýjandaky belarus biliminiň günlerine gatnaşdylar Okuw işleri boýunça prorektor Ýuriý Belyh we biologiýa we ekologiýa fakultetiniň dekany Aleksandr Karewskiý belarus delagasiýasy bilen 4-nji martdan 8-nji marta çenli Baku şäherinde (Azerbeýja...


text:
Global Perspektiwa 15 Siriýa nähili konstitutsiýa gerek?
Ankara Ýyldyrym Baýezyt Uniwersitetiniň Syýasy Ylymlar Fakultetiniň Dekany Prof.Dr. Kudret Bülbüliň tema boýunça synyny dykgatyňyza ýetirýäris…
Uruşlaryň dowam etmeginiň sebäplerinden biri hem uruşdan soňky şertler barada ylalaşmazlykdyr. Uruşdan soňky şertlere gönükmek uruşlaryň bes edilmegi üçin iň esasy çykalgalardan biri.
Şu günki günlerde mediada Russiýanyň Siriýa üçin konstitutsiýanyň täze taslamasyny taýarlaýandygy, şol taslamanyň amerikalylar bilen ara alynyp maslahatlaşylandygy habar berilýär. Siriýanyň geljegini göräýmäge biri-birine garşy bolan şol iki güýjüň kesgitlemegi sebitde ýerleşýän ýurtlaryň we adamlaryň bähbidine bolmaz. Global güýçleriň bähbitlerine laýyklykda özleri üçin has amatly boljak konstitutsiýa bilen sebitimize durnuklylyk gelermikä eýsem? Şol sebäpli sebitde ýerleşýän ýurtlaryň, ylmy-barlag guramalarynyň, intelligentleriň uruş ýaly ondan soňky şertler barada-da çynlakaý pikir etmegi ýerlikli bolar.
Ankara Ýyldyrym Baýezyt Uniwersitetiniň Syýasy Ylymlar Fakultetiniň Dekany Prof.Dr. Kudret Bülbüliň tema boýunça synyny dykgatyňyza ýetirýäris…
Degişli bolan jemgyýetiniň taryhyndan, medeniýetinden, ynançlaryndan, we başdan geçirenlerinden garaşsyz görnüşde ýazylan konstitutsiýanyň şol jemgyýete asudalyk getirmegi mümkin bolmasa gerek. Şol jähtden aşakda Siriýa üçin teklip edilen başlangyç konstitutsiýa ýörelgeleri birmeňzeş jemgyýetler üçin hem degişli ýörelgelerdir.
Durnukly dolanşyk ulgamyna eýe bolan ýurt dizaýn etmek ýa-da esasy köplügiň häkimiýetini üpjün etjek konstitutsiýa:
Ýakyn Gündogardaky dolanşyk ulgamlaryna ser salanymyzda olaryň iň esasy meselesiniň milletine esaslanmazlygy, milletinden güýç almaýanlygydyr. Öz milletine esaslanmaýan we ondan güýç almaýan dolanşyk ulgamlary hökmürowanlygyny dowam etdirmek üçin öz halklaryna garşy içerde umuman harby we howpsyzlyk güýçlerine, daşarda bolsa global güýçlere mätäçlik duýarlar. Şol sebäpli konstitutsiýa milletinden güýç alýan we şol çäkde esasy köplügiň häkimiýetini üpjün ediji häsýete eýe bolmaly. Jemgyýetler köplügiň ygtyýaryna esaslanýan konstitutsiýa bilen döwletine we edaralaryna eýe çykyp bilerler. Döwletler diňe şeýle bolan halatynda içerde we daşarda güýçli bolup bilerler.
Häkimiýetiň çalyşmagy üçin hökümetiň iş möhletini çäklendirýän konstitutsiýa:
Ýakyn Gündogaryň dolanşyk ulgamlaryny we şeýlelikde ýurtlaryny ejizledýän faktorlardan biri häkimiýetiň legal häsýetde çalyşmazlygy. Häkimiýet başyna geçen liderleriň, şalaryň, emirleriň ömür boýy häkimiýet başynda galmagy. Ol hem şeýle ýurtlardaky köp sanly meseläniň gözbaşyny emele getirýär. Ilki bilen şeýle halatlarda hökümetler jemgyýetçilik legallygyny ýitirýär. Dolanşyk ulgamlary öz jemgyýetinden güýç almaýandygy üçin esasan daşarky goldawlara esaslanýarlar. Ýurtlarynda hökümeti çalyşmak isleýän oppozisiýalar hem ol legal kabul edilmeýändigi üçin esasan global güýçleriň goldawyna garaşly bolýar. Şeýle şertleriň ýüze çykmazlygy, hökümetiň we oppozisiýanyň diňe öz jemgyýetine hasap berip bilmegi, ondan güýç almagy üçin häkimiýetiň möhleti hökmany suratda çäklendirilmeli. İki möhlet bilen çäklendirilen, maksimum on ýyllyk häkimiýet möhleti Ýakyn Gündogardaky legallyk, jemgyýetiň asudalygy, daşarky güýçlere däl, eýsem millete esalanmak ýaly köp sanly meseläni çözer.
Tapawuklylara hemaýat edýän plýuralist konstitutsiýa:
Konstitutsiýa ýurtda köplügiň häkimiýetini ýola goýup, azlyk bolan garaýyşlary, dini ynançlary, pikirleri hökmany suratda hemaýat astyna almaly. Başlangyç hak-hukuklar we azatlyklar azlyk-köplük meselesi bolup bilmez.
Bitewi döwlete esaslanýan konstitutsiýa: Siriýada awtanom dolanşyk durnuklylyk getirmez. Yrak we Ispaniýa onuň anyk delilini emele getirýär. Awtanom sebitlere bölünen Siriýada bir tarapdan sebitler erkinliklerini has-da giňeltmegiň kül-külüne düşer, beýleki tarapdan daşarky güýçler şol sebäpki ýurtdaky işlere goşulyşar. Awtanom dolanşyk ýurduň içindäki tapawutly gatlaklaryň arsyndaky ynamsyzlygy hem artdyrjakdygy sebäpli içerki parahatçylyga we asudalyga goşant goşmaz. Urşy diňdirjek bolsa, awtanom dolanşyk elbetde gymmatlydyr. Emma parahatçylygy ýola goýmak tapawutlyklara hemaýat edýän, başlangyç hak-hukuklar we azatlyklary kepillendirýän, ýerli dolanşyklary güýçli bitewi gurluş bilen has ýeňil bolar.
Wekilçilikde adalatlylyk, dolanşykda durnuklylyk, ýerine ýetirişde birligi üpjün edýän konstitutsiýa: Ýakyn Gündogardaky iň esasy jemgyýetçilik gymmatlyk din. Din-döwlet gatnaşygynyň kesgitlenmeginde praktikadan garaşsyz adalgalar çözgüt getirmän biler. Dünýewi günbatar ýurtlaryň 1-2-nji Jahan uruşlarynda bütin adamazda çekdiren ejiri, dünýewi hasaplanýan Saddam we Kaddafi bilen şerigat bilen dolandyrylýan käbir arap ýurtlarynyň dikdatorlyklary hemmelere mälim. Bu meselede iki ýurduň hem din-döwlet gatnaşyklaryny öz taryhy tejribelerine görä kesgitlemegi ýerlikli bolar. Ýakyn Gündogar ýurtlary taýdan yslam taryhy we Osman döwründäki dolanşyk tejribesi erkin we plýuralist din-döwlet gatnaşygy üçin iňňän ýerlikli nusga. Siriýa taýdan ýalňyş bolan, nähili kesgitlenendigine garamazdan dini gymmatlyklary görmediksireýän, hat-da dine garşy durýan konstitutsiýa. Şeýle konstitutsiýa bilen döwlet jemgyýetçilik legallygy we abraýyny ýitirer. Eger şeýle bolan halatynda milletinden güýç almaýan dolanşyga mejbur bolarlar. Ol hem Ýakyn Gündogardaky dolanşyk ulgamlarynyň şu günki şertlerinden tapawutsyz bolar.
Konstitutsiýa diniň analiz edilmeginde hem plýuralizme şert döretmeli. Eýranda we Saud Arabystanynda bolşy ýaly ýeke-täk dini analize esaslanmaly däl.
Kollektiw şahsyýetlere däl, şahsylyga esaslanýan konstitusiýa: Ýakyn Gündogar tapawutly dini ynançlary, halklary, messepleri, ideologiýalary, tire-taýpalary özünde jemleýär. Şeýle sebitde konstitutsiýanyň kollektiw şahsyýetlere görä ýazylmagy Bosniýa-Gersogowinada görülşi ýaly syýasy ulgamy çykgynsyzlaşdyrar. Konstitutsiýany üýtgewsiz kollektiw şahsyýetlere laýyklykda ýazmak durmuşy durnuksyzlaşdyryjy çemeleşmedir. Şol sebäpli konstitutsiýa şahsyýeti esas kabul etmeli.
Uruşlar elbetde baky dowam etmez. Uruşyň dowamynda näçe güýçli bolsaň bol, uruşdan soňky şertlere taýarlykly bolmadyk güýçler stoluň başynda utdurmaga mejburdyr. Uruşdan soň Siriýada ýalňyşlyga ýol berilmegi sebitimizde durnuksyzlygy üýtgewsiz ýagdaýa getirip biler. Şol sebäpli uruşdan soň parahatçylygyň, asudalygyň üpjün edilmegi Siriýa we sebitimiz üçin konstitutsiýa bilen birlikde köpugurly taýarlyklar görülmeli. Eger şeýle bolman halatynda uruşdan soň ýene-de bähbit global aktýorlara degişli bolar.
Ankara Ýyldyrym Baýezyt Uniwersitetiniň Syýasy Ylymlar Fakultetiniň Dekany Prof.Dr. Kudret Bülbüliň tema boýunça synyny dykgatyňyza ýetirdik.


text:
Bu gün üçin pozitiw pikir
JOGAPKÄRÇILIK
Pozitiw Pikir
Şu gün saýlajak durmuş ýörelgeleriň seniň geljegiňe täsir eder.
Mukaddes Ýazgy
Biz paýhasly ýürek ediner ýaly, günlerimizi sanamagy bize öwret. (Zebur 90:12)
Doga (Hudaý bilen gepleşmek)
Rebbim, biziň hiç birimiz hem näçe ýyl ömrümiziň bardygyny bilmeýäris, munuň üçin bu günki edip biljek ýagşy işleri ertä goýmazlyga kömek et. Erine etirmeli iň wajyp zatlary birinji erde goýmagy öwret. Dogry durmuş saýlawlaryny saýlamagym üçin maňa Sen Ruhyň bilen ýol görkez. Meniň üçin bolmadyk her bir gapyny ýap we meni erbetlikden gora. Bütin akyldarlykdan ýokary bolan Hudaýyň Isa Mesihdäki parahatçylygy meniň ýüregimi we akylymy goraýandygy üçin Sen Biribara minnetdar! Omyn.
Bu gün üçin bolan bu pikir meniň gündelik durmuşyma nähili täsir edýär?
Bu gün üçin bolan bu pikir meni nädip gowy adam eder?


text:
«Azamattyq bastamalardy qoldaý ortalyǵy» men «Adyrna» ulttyq-etnografııalyq birlestiginiń muryndyq bolýymen Batys Qazaqstan oblysynyń Jánibek aýdandyq bilim berý bóliminde jastardy áleýmettendirý boıynsha semınar-trenıg ótti. Onda jastar resýrstyq ortalyǵy, aýdandyq bilim berý bóliminiń jáne mektepten tys jumys ortalyǵynyń mamandary, mektep ustazdary, jalpy 20-dan asa kisi qatysty. Aýdandyq bilim berý bóliminiń tárbıe isi boıynsha ádiskeri Qanatov Ersin Erkinuly Jánibek aýdany boıynsha Jobany júzege asyrýǵa jaýapty maman bolyp bekitildi. Osy bekitilgen maman aqyly negizde árbir aýyldaǵy mekteptermen tyǵyz baılanys jasap, talantty jastardy joba aıasyndaǵy 6 baǵyttan turatyn baıqaýǵa qatysýyn qamtamasyz etpek.
«Adyrna» ulttyq portaly


text:
Türkmen bedewleriniň hakyky janköýeri hem-de hak hossary bolan hormatly Prezidentimiz «Ahalteke bedewi—biziň buýsanjymyz we şöhratymyz» atly kitabynda dünýä atçylyk ylmyndaky (ippologiýa) atlaryň eldekileşdirilen mekany baradaky jedeline ylmy taýdan delillendirilen nokady goýdy. Şondan soň Türkmenistanyň dünýäde atlaryň eldekileşdirilen ýurdudygy baradaky hakykat äleme doldy.
«At türkmen üçin hemme zat». Bu sözler hormatly Prezidentimiziň ahalteke bedewlerine bagyşlanan ýokarda agzalan kitabyndan alyndy. Ol subutnama talap etmeýän hakykat. Bedew türkmeniň umumadamzat medeniýetine goşan gymmatlyklarynyň naýbaşylarynyň biri. Aslynda, türkmeni atsyz göz öňüne getirmegem mümkin däl. Türkmen bedewini özüniň hany-manyna deňäpdir. Asly uçmahdan saýylýan bu janawarlar bibaha hasaplanypdyr. Kir ýaly şalar ýekeje türkmen bedewi üçin tutuş şalygyny bagyşlamaga taýýar bolupdyr. Emma türkmen hiç haçan öz bedewi üçin mal-dünýe bilen baýlyk kesen däldir. Görogly beg ýöne ýere Gyratynyň bahasyny soran patyşa “Sen deý şadan ýüz bolaýdy” diýenok ahyry.
Onsoň, neneň türkmen öz maşgala agzasy saýan, şaý-sep bilen bezän bedewleriniň şanyna hepdeläp toý tutmasyn?! Türkmenistanda soňky ýyllarda gamyşgulak bedewlerimiziň şanyna tutulýan toýlaryň dabarasy öňkülerden has tutumly. Uzak aralyga atly ýaryş, päsgelçilikden geçmek boýunça atly bäsleşik, şeýle hem şekillendiriş we amaly-haşam sungatyna degişli eserlerde, çap edilýän neşirlerde, fotosuratlarda, teleýaýlymlarda ahalteke bedewleriniň gözelligini çeperçilik taýdan şekillendirmek boýunça suratkeşleriň, heýkeltaraşlaryň, halyçylaryň, zergärleriň, fotosuratçylaryň, neşirýat işgärleriniň, dizaýnçylaryň, teleoperatorlaryň arasyndaky döredijilik bäsleşiginiň jemleýji tapgyry...
Türkmenistanyň Döwlet çeperçilik akademiýasynyň Sergi merkezinde Gahryman Arkadagymyz tarapyndan yglan edilýän ahalteke bedewlerini wagyz etmek boýunça döredijilik işleriniň jemleýji tapgyry döredijilik işgärleriniň hiç birini hem biparh goýmady. Muňa bäsleşigiň ajaýyp döredijilik işleriniň ýüzlerçesiniň awtorlaryny özüne birleşdirendigi hem şaýatlyk edýär. Baýramçylyga gabatlanyp geçen ýyl «Behişdi ahalteke bedewleri» atly web-saýtyň açylmagyny aýratyn nygtamagymyz zerur. Çünki soňky döwürde dünýäniň habarlar ulgamynda Internet neşirlerine aýratyn orun degişli. Şondan ugur alyp, ýakynda «Behişdi ahalteke bedewleri» atly web-saýty dünýäniň iň tizlikli hem-de köp okyjyly Internet ulgamyna goýuldy. Gysga wagtyň içinde bu saýt dünýäniň ençeme ýurdundan internetden peýdalanyjylaryň müňlerçesiniň ünsüni özüne çekdi.
Geçen ýyl 22 ýurtdan bolan žurnalistler bu ajaýyp baýramçylygy beýan etmek üçin Türkmenistana ýörite gelmäge isleg bildirdiler. Türkmenistanyň Prezidentiniň Halkara atçylyk toplumynda guşuçar belentlikden kinniwanja dikuçar bilen toý mähellesini, atly oýunlaryny, gözellik bäsleşigini olar gyzgyny bilen Internet arkaly öz ýurtlarynyň habarlar giňişligine ýetirdiler. Bu ýyl hem Diýarymyzda türkmen argamaklarynyň şanyna tutuljak toý dünýäniň habar beriş serişdeleriniň wekillerini özüne çekýär.
Halkara hyzmatdaşlyk — Türkmenistanyň ösüşi üçin iň möhüm hem göze ilýän aýratynlyk. Barha çalt ösýän, özgerýän dünýäde öz ornuňy tapmak üçin onuň bilen aýakdaş gopmaly, döwrüň hörpüni bilmeli. Ine, şunda ilden öwrenip, olaryň gazanan üstünligini özüňe bolşy ýaly, gaýtalaman, milli ösüş ýoluňa muwapyk ornaşdyryp bilseň, şol bir wagtda öz gazanan üstünligiňi ile ýaýyp bilseň — bu ösüşiň seresine öwrülýär. Bu atçylyk babatynda hem şeýle. Hormatly Prezidentimiz dünýäde atçylyk sungaty we sporty babatda gazanylan tejribäni öwrenmäge ähmiýet berýär. Munuň üçin degişli pudaklaryň ýolbaşçylaryny we hünärmenlerini daşary ýurtlara ýygy-ýygydan sapara ýollaýar. Olaryň diňe geçen ýylda bolanlaryny seljersek, 2—6-njy fewral aralygynda GFR-iň Kýöln şäherinde guralan «Spoga Horse Spring—2013» atly halkara atçylyk-sport sergisine, 16—24-nji marty aralygynda Essen şäherinde geçirilen «Ekwitana—2013» atly iri halkara atçylyk sergisine gatnaşdylar. Ýurdumyzyň atşynaslary Belgiýanyň Gent şäherinde atçylyk pudagyna bagyşlanan halkara sergä milli at esbaplarymyz bilen gatnaşdylar. Geçen ýylyň 30-njy martynda BAE-niň Dubaý şäherinde geçirilen halkara at çapyşyklaryna gatnaşyp, bu ugurda toplanan baý tejribe bilen tanyşdylar. «Galkynyş» milli at üstündäki oýunlar topary Belarus Respublikasynyň, Ukrainanyň, Täjigistanyň, Russiýanyň, Türkiýäniň döwlet sirkiniň sahnalarynda üstünlikli çykyş etdiler. Ýurdumyzda ahalteke atçylygyny wagyz etmek üçin «Behişdi ahalteke atlary» atly žurnal neşir edilýär.
2010-njy ýylyň awgustynda Türkmenistanyň Prezidenti hormatly Gurbanguly Berdimuhamedowyň başlangyjy bilen, Aşgabatda Halkara ahalteke atçylyk assosiasiýasy döredildi. Geçen ýylda onuň III maslahatyna hormatly Prezidentimiziň gatnaşmagy hem-de çykyş etmegi ahalteke bedewleriniň dünýä janköýerleri üçin ýatda galyjy waka bolupdy. Milli Liderimiz şonda ahalteke atçylygyny ösdürmekde öňde durýan wezipeleri kesgitläpdi. Mejlisde hormatly Prezidentimize Türkmenistanda atçylyk sport hereketini ösdürmekde goşan uly şahsy goşandy üçin Halkara atçylyk sporty federasiýasynyň diplomy we ýadygärlik nyşany gowşurylypdy. Milli Liderimiz Germaniýanyň «Ekwitana» halkara atçylyk sergisiniň diplomyna we ýadygärlik nyşanyna hem mynasyp bolupdy. Bu zatlaryň özi, mähriban Arkadagymyzyň ahalteke bedewleriniň şan-şöhratyny dünýäde dabaralandyrmak babatdaky işleriniň halkara ykrarnamasynyň ýene bir subutnamasydyr.
«Türkmen bedewi we dünýäniň seýisçilik sungaty» atly halkara maslahat türkmen bedewini ylmy taýdan öwrenmekde hem-de dünýä wagyz etmekde bu ugurdan «çorba sowadanlary» hem-de höwesjeň muşdaklary bir ýere jemleýär. Şu ýyl indi bassyr 6-njy gezek geçirilýän bu möhüm çärä şu ýyl dünýäniň 40-dan gowrak ýurdundan 160-dan gowrak adam gatnaşdy. Geçen ýyldan başlap geçirilmegi ýola goýlan halkara sergi-ýarmarkasy türkmen bedewiniň şanyna tutulýan baýramçylygyň esasy wakalaryna öwrüldi. Şu ýyl bu sergi-ýarmarkada dünýäniň 20-ä golaý ýurdundan 150-den gowrak kompaniýa öz önümlerini görkezdiler. Şu ýylky baýramçylyk dabaralarynda Gökdepe etrabynyň Gökdepe obasynda atçylyk şäherçesiniň düýbi tutular. Atçylyk toplumynyň meýdany 76 gektar bolar. Munuň özi hormatly Prezidentimiziň geçen ýyl Halkara ahalteke atçylyk assosiasiýasynyň III maslahatynda geljekde ýurdumyzda atçylyk pudagynyň maddy-enjamlaýyn binýadyny gowulandyrmak babatynda alnyp barylýan işleri gowulandyrmak baradaky tabşyrygynyň amala aşýandygynyň subutnamasydyr.
Bedew ýylynyň baharynda Aziýanyň merjeni Aşgabat, gadymy Ahal ýaýlasy barha görklenýär. Çünki mähriban Diýarymyz türkmen bedewiniň şanyna uludan tutulýan dabara mynasybetli daşary ýurtlardan geljek ýüzlerçe myhmanlary garşylaýar. Ýokary derejedäki gonaklaryň arasynda Türkiýe Respublikasynyň Prezidenti jenap Abdulla Gülüň hem-de Tatarystan Respublikasynyň Prezidenti jenap Rustam Minnihanowyň bolmagy dabaralara has-da belent dereje berer. Ýeri gelende ýatlasak, bu ýokary derejeli myhmanlaryň ikisine hem hormatly Prezidentimiziň öň ahalteke bedewiniň hakyky «gudratyny» synlamaga mümkinçilik döredendigini ýatlamak has-da ýakymlydyr. Bedew ir döwürlerden bäri türkmenleriň we olaryň ata-babalarynyň diplomatik däpleriniň aýrylmaz bölegi bolupdyr. Bu gün Gahryman Arkadagymyz şol däbi has-da ösdürýär. Bedew—ösüş depgini bilen dünýä ýurtlarynyň arasynda öňe saýlanýan Türkmenistanyň ruhy oňony. Bu gün onuň şanyna tutulýan toý biziň halkymyzyň dostlaryny parahatçylygyň we ösüşiň hatyrasyna jebisleşmek, hyzmatdaşlyk etmek maksady bilen paýtagtymyza jemleýär. Türkmenistan bu gün dünýäde parahatçylygyň jarçysyna, ahalteke bedewi bolsa—parahatçylygyň ýyndam çaparyna öwrülýär.
Umuman, Berkarar döwletimiziň bagtyýarlyk döwrüniň bedew baýramçylyklary bize bir täze hakykaty açýar. Türkmen bedewi—Ylahydan inen kemsiz-köstsüz sungat. Onuň göreni ýüpsüz daňýan, özüne maýyl edýän «jadysy» hem şonda. Megerem, şonuň üçin şol beýik sungat beýleki sungatlary özüne bendiwan kylýar. Türkmeniň ähli sungaty jemlenýär-de, ahalteke bedewini güberçekledip, has belende galdyrýar Behişdi bedewlerimize hossar çykan mähriban Arkadagymyzyň janynyň sag, ähli tutumly işleriniň rowaç, başynyň dik bolmagyny arzuw edýäris! Toýlarymyzyň ýaraşygy bolan ajaýyp bedewlerimiz elmydama ula goýberilsin, şol şatlykly toýlardan serpaýly bolalyň!


text:
Gündogar Garadeňiz welaýaty önümlerini 112 ýurda eksport edýär
Eksport sanawynda nobaty bilen Russiýa Federassiýasy, Italiýa, Germaniýa, Gruziýa we Fransiýa ünsleri özüne çekdi
Gündogar Garadeňiz welaýatynda ösdürlip ýetişdirilýän gök we miwe önümleri 112 ýurda eksport edildi.
Gündogar Garadeňiz Eksportçylar bileleşiginiň Dolanşyk geňeşiniň başlygy Ahmet Hamdi Gürdogan mesele hakynda beren ýazmaça beýanatynda Trabzon, Rize, Artwin we Gümüşhane welaýatlaryndan ýanwar-noýabr aýlaryny öz içine alýan döwürde 1 milliard 297 million 797 müň dollarlyk önümiň eksport edilendigini aýtdy.
Eksport sanawynda nobaty bilen Russiýa Federassiýasy, Italiýa, Germaniýa, Gruziýa we Fransiýa ünsleri özüne çekdi.


text:
TÜRKMENISTANYŇ PREZIDENTINIŇ ÝANYNDAKY MILLI KOSMOS AGENTLIGI
Biz Barada
Türkmenistanyň Prezidentiniň ýanyndaky Milli kosmos agentligi Türkmenistanyň Prezidenti Gurbanguly Berdimuhamedowyň permany esasynda ýurdymyzyň ykdysadyýetiniň pudaklaryna ylmyň gazananlaryny giňden ornaşdyrmak hem-de Türkmenistanda kosmos işini ýola goýmak hem-de ösdürmek maksady bilen döredildi.
Hemra aragatnaşyk ulgamy soňky onýyllyklarda dörän ylymyň we tehnikanyň täze ugurlarynyň biridir. Ol raketa tehnikasynyň, kosmos tilsimatlarynyň, informatikanyň hem-de sanly argatnaşyk tehnikasynyň ulanylyş çäkleriniň iň soňky gazananlaryna esaslanýar.
Aragatnaşygy global hem-de sebitleýin durmuşa geçirmeklik esasan optika-süýmli we hemra aragatnaşygynyň ulanylmagy netijesinde mümkin boldy. Optiki-süýmli aragatnaşyk geçiriji liniýalarynyň döredilmegine garamazdan hemra aragatnaşyk ulgamy ýerüsti ilkinji aragatnaşyk torlarynda möhüm orna eýedir.
Türkmenistanyň Prezidentiniň ýanyndaky Milli kosmos agentliginiň bölümleri aşakdakylardan ybarat:
• Ýerüsti kosmos ulgamlarynyň gurnalyşyna we ulanylyşyna gözegçilik bölümi.
• Tehniki ulgamlary meýilleşdirmek we ornaşdyrmak bölümi.
• Işgärler syýasaty we ýörite işler bölümi.
• Buhgalter hasaby we maliýeleşdiriş bölümi.
• Hemrany ýerüstünden dolandyryş merkezi (Ahal welaýaty).
• Hemrany ýerüstünden dolandyryş stansiýasy (Daşoguz welaýaty).
"Türkmenistanyň Prezidentiniň Ýanyndaky Milli Kosmos Agentligi"


text: Berkarar döwletimizde amala aşyrylýan milli ykdysadyýetimizdäki uly ösüşler, özgertmeler ýurdumyzy dünýäniň çalt ösýän ýurtlarynyň hataryna goşdy. Ýurt ýolbaşçymyzyň durmuşa geçirýän adyl syýasaty öz eziz halkynyň eşretli durmuşda ýaşamagyna, il-gününiň hal-ýagdaýyny ýokarlandyrmaga, medeniýetini ösdürmäge gönükdirilendir. Gözel Diýarymyzda durmuşa geçirilýän ajaýyp işler, gurlup ulanylmaga berilýän ähli amatlyklary bolan ýaşaýyş jaýlary muňa aýdyň güwä geçýär. Gojaman Köpetdagy etekläp oturan Abadan etraby bagtyýarlyk döwrüniň nury hasaplanylýan gözel Aşgabat şäheriniň günbatarynda ýerleşip, gün-günden gözel keşbe girýär. “Adam eli gyzyl gül” diýilşi ýaly, öz işine ökde, ezber gurluşykçylarymyzyň bu etrapda guran ähli amatlyklary bolan, elýeterli bahaly täze dört gatly binalary eşretli durmuşyň hözürini görýän bagtyýar raýatlaryň alkyşyna mynasyp boldy. Şanly 2017-nji ýyly ýüzüne sylan Abadan etrabynyň ýaşaýjylaryna golaýda iki sany ýaşaýyş jaýlarynyň paýlanyp berilmegi şatlykly möhüm waka boldy. Sagdynlyk we ruhubelentlik ýylynda bagtyýar döwrüniň bagtly zamanasynyň eşretini görüp ýaşamak ildeşlerimize nesip etsin!